Lok 2nan 5 AKKDC08 - Solomani ye baara minw bɛɛ kɛ - Bible Search\nLok 2nan 4 Lok 2nan 6\nLok 2nan 5\n1- Solomani ye baara minw bɛɛ kɛ Masaba ka soo kama, o banna tuma min na, a facɛ Dawuda tun ye fɛɛn minw di Ala ma, a ye olu ta ka don n'u ye k'u bila Ala ka soo nafolo marayɔrɔw la, a sanu fara a warigwɛ kan, ani minanw bɛɛ.\nMasaba ka layidu taamasiɲɛ kɛsu\n(Mas fɔlɔ 8.1-13)\n2- Solomani ye Isirayɛli cɛkɔrɔbaw, ni Isirayɛlideen tan ni fila kɔmɔgɔw ka ɲamɔgɔw, ni Isirayɛlidenw ka gwatigiw bɛɛ lajɛn Zeruzalɛmu, janko ka Masaba ka layidu taamasiɲɛ kɛsu ta Dawuda ka ciin kɔnɔ min ye *Siyɔn ye, ka na n'a ye. 3Isirayɛli cɛdenw bɛɛ ye ɲɔgɔn lajɛn masacɛ gɛrɛfɛ, *Gwatakɔrɔsigi ɲanagwɛ la, kalo wolonwulanan na. 4Isirayɛli cɛkɔrɔbaw bɛɛ sera tuma min na, Levi kɔmɔgɔw ye kɛsu nin ta 5ka na n'a ye, ani Ɲɔgɔnkunbɛn fanibugu, ani u tun be to ka baara kɛ Ala ye ni minan minw bɛɛ ye fanibugu nin kɔnɔ. Levi kɔmɔgɔ sarakalasebagaw le y'u ta ka na n'u ye. 6Isirayɛli jama bɛɛ min tun lajɛnna masacɛ Solomani fɛ, olu ni masa Solomani lɔra kɛsu nin ɲafɛ. U ye sagaw ni misi minw kɛ saraka ye, u tun te se ka jati u ka cayakojugu fɛ. 7Sarakalasebagaw ye kɛsu nin ta ka ta'a bila a bilayɔrɔ la Alabatoso boon saniyanin nin kɔnɔ, Ala ka sigiyɔrɔ la, *serubɛn jaa nunu gamanw jukɔrɔ. 8U gamanw tun wilinin lo kɛsu nin bilayɔrɔ sanfɛ, ka kɛsu nin, n'a talɔgɔw datugu. 9O lɔgɔ nunu tun ka janjan kosɔbɛ, fɔɔ u dakunw tun be ye boon saniyanin nin ɲafɛ, nga k'i to kɛnɛma, i tun te se k'u ye. U tora yen fɔɔ ka na se bii. 10- Walaka fila dama le tun be kɛsu nin kɔnɔ, Musa tun ye minw don a kɔnɔ *Orɛbu kulu kɔrɔ, tuma min na Masaba tun bɛnna ni Isirayɛlidenw ye u bɔnin kɔ Ezipiti jamana na.\n11Sarakalasebagaw bɔra Yɔrɔ Senuman na. O y'a sɔrɔ sarakalasebaga minw tun be yen, u kɛra jɛnkulu o jɛnkulu mɔgɔw ye, u bɛɛ tun y'u yɛrɛ saniya. 12Levi kɔmɔgɔ minw bɛɛ tun kɛra dɔnkililabagaw ye, Azafu ni Eman ani Yedutun, n'u deenw, n'u balimaw, tun be ni faniɲumanw ye u kaan na. U tun lɔnin be sarakabɔyɔrɔ kɔrɔn fɛ, ni nigɛ gositaw, ni gɔniw, ani kolonjow b'u bolo. Sarakalasebaga kɛmɛ ni mugan tun lɔnin be u gɛrɛfɛ n'u be buru fiyɛra. 13- Buru fiyɛbagaw ani dɔnkililabagaw tun be jɛn ka Masaba tanu ani k'a fo. N'u ye buru fiyɛ, ka nigɛ gosi, ani ka fɔlikɛminan dɔ wɛrɛw fɔ tuma min na, u be Masaba tanu k'a fɔ ko:\n«A ka ɲi,\na ka ɲumanya te ban abada.»\nO waati la, sankaba ye Masaba ka soo fa. - 14Sarakalasebagaw tun te se ka to yen k'u ka baara kɛ sankaba nin kama, bari Masa Ala ka nɔɔrɔ tun y'a ka soo nin fa.


Sad 4 AKKDC08 - Musa y'a fɔ tugu ko: «Sisan - Bible Search\nSad 3 Sad 5\nAla ka sariya marako\n1Musa y'a fɔ tugu ko: «Sisan Isirayɛlidenw, aw ka mɛnni kɛ sariya ni landaw koo la. Ne bena aw kalan minw na. Aw k'o bato janko aw kana sa, aw ka se ka don jamana nin kɔnɔ k'a kɛ aw ta ye. Masaba, aw bɛmaw ka Ala be min dira aw ma. 2- Ne be kuma min fɔra aw ye, aw kana dɔ fara o kan, aw fana kana foyi bɔ o la. Nga ne be Masaba aw ka Ala ka sariya minw fɔra aw ye, aw k'o bato.\n3- «Masaba ye min kɛ Baalipewɔri, aw yɛrɛ y'o ye. Minw bɛɛ tun ye *Baali sɔn yen, Masaba aw ka Ala y'u bɛɛ faga ka bɔ aw cɛma. 4Aw minw tilennin tora Masaba aw ka Ala ɲakɔrɔ, aw bɛɛ be nii na halibi.\n5«Masaba ne ka Ala y'a ɲini ne fɛ cogo min na, ne y'aw kalan sariya, ni landaw koo la ten, aw y'o ye, janko n'aw donna jamana nin kɔnɔ k'a kɛ aw ta ye, aw ka se k'o koow bato o yɔrɔ la. 6Aw k'a bato ka ɲa, bari siya wɛrɛ minw bena sariya nunu koo mɛn, olu ben'a lɔn o la ko aw ye lɔnnikɛlaw ni hakilitigiw ye. U ben'a fɔ ko: ‹Lɔnniya be siya barikaman nin fɛ, hakilitigiw lo.› 7Tiɲɛ na, siya jumɛn le be yen min barika ka bon, ni batofɛnw b'u fɛ min yɔrɔ ka surun u la i n'a fɔ Masaba an ka Ala, a be an fɛ tuma bɛɛ, n'an y'a wele k'an dɛmɛ wa? 8Ne be sariya tilennin ni landa minw yira aw la bii, siya wɛrɛ jumɛn le be yen, n'a barika ka bon, n'a ɲɔgɔn b'u fɛ? 9Nga aw k'aw yɛrɛ kɔlɔsi, ka banba, janko aw ye koo minw ye n'aw ɲaa ye, aw kana ɲinɛ o kɔ. O kana bɔ aw hakili la aw sii tile bɛɛ la. Aw k'o koo fɔ aw deenw, n'aw mamadenw ye.\nYirali, Orɛbu kulu kan\n10«Loon min na aw lɔra Masaba aw ka Ala ɲakɔrɔ *Orɛbu kulu kan, aw k'aw hakili to a la. A y'a fɔ ne ye ko ne ka jama lajɛn ale ɲakɔrɔ, ko ale bena kuma u fɛ janko u k'ale boɲako dege, u sii tile bɛɛ la dugukolo kan, ani k'u deenw dege o la. 11- O loon na, aw gwɛrɛla ka lɔ kulu kɔrɔ, tasuma tun b'a kan n'a be yɛlɛ sanfɛ, ani sankaba finman, ni dibiba tun be yen. 12O kɔ, Masaba kumana aw fɛ k'a to tasuma cɛma. Aw ye kumakan mɛn, nga aw m'a tigi ye. Aw ye kumakan dɔrɔn le mɛn. 13- A y'a ka bɛnkuma fɔ aw ye, min ye a ka sariya tan ye. A y'a ɲini aw fɛ ko aw ka sɔn o ma. O kɔ, a y'o sɛbɛn walaka kabakurulaman fila kan. 14- Aw bena Zurudɛn baji tigɛ ka jamana min minɛ k'a kɛ aw ta ye, aw ka kan ka sariya ni landa minw bato yen, Masaba y'a fɔ ne ye o waati la ko ne k'aw kalan o la.\nLadili, joko la\n15«Loon min na Masaba kumana aw fɛ *Orɛbu kulu kan, k'a to tasuma kɔnɔ, aw ɲaa ma foyi ye. O la, aw k'aw yɛrɛ minɛ kosɔbɛ. 16- Aw kana kojugu kɛ, ka jaa lɛsɛ k'o kɛ joo ye k'a kɛ i n'a fɔ muso, walima cɛɛ jaa, 17- walima dugukolo kan sogow sifa si jaa ye, walima kɔnɔ si, 18walima fɛɛn fofota si, walima jigɛ sifa si jaa.\n19«Aw kana tile ni kalo ni lolow ye dɔrɔn ka to k'u bato. Aw kan'a to o sankolo kɔnɔ fɛɛn nunu si batoko nigɛ k'aw minɛ, aw kana baara kɛ u ye. Masaba aw ka Ala y'o koo nunu di siyaw bɛɛ ma. 20- Nga aw kɔni, Masaba y'aw ta k'aw bɔ tɔɔrɔba kɔnɔ Ezipiti, janko aw ka kɛ a ka jama ye i n'a fɔ aw be cogo min na bii.\n21- «Aw kama, Masaba aw ka Ala dimina ne kɔrɔ k'a latigɛ ko ne tena Zurudɛn baji tigɛ, ka don jamanaɲuman nin kɔnɔ a be min dira aw ma. 22O la, ne bena sa yan yɔrɔ la, ne tena Zurudɛn baji tigɛ. Nga aw kɔni ben'a tigɛ ka don jamanaɲuman nin kɔnɔ k'a kɛ aw ta ye. 23Aw k'aw yɛrɛ minɛ kosɔbɛ, Masaba aw ka Ala ye bɛɛn min kɛ n'aw ye, aw kana ɲinɛ o kɔ. Aw kana joo dilan fɛɛn si jaa la, Masaba y'aw bali min na. 24- Bari Masaba aw ka Ala ka fari i n'a fɔ tasuma, min be cɛnni kɛ, keliya b'a la fana.\n25«N'aw sigira ka mɛn jamana nin kɔnɔ, ka deenw sɔrɔ ani mamadenw, n'aw y'aw yɛrɛ nigɛ, ka joo dilan fɛɛn o fɛɛn jaa la, ka kojugu kɛ Masaba aw ka Ala ɲakɔrɔ, k'a kɛ a be dimi, 26ne be sankolo ni dugukolo kɛ n seerew ye bii aw kama, aw bena Zurudɛn baji tigɛ ka jamana min minɛ k'a kɛ aw ta ye, aw bena sa ka tunu joona joona ka bɔ o kɔnɔ. Aw tena sijan sɔrɔ, aw bena halaki pewu ka bɔ o yɔrɔ la. 27- Masaba bena aw yɛrɛkɛ siya wɛrɛw cɛma, mɔgɔ damani dɔrɔn le bena to aw la siya nunu cɛma. A bena aw yɛrɛkɛ minw fɛ. 28O yɔrɔ la, aw bena joow sɔn, mɔgɔ bolo ye minw dilan, yirilamanw, walima kabakurulamanw, minw te yeli kɛ, u te mɛnni kɛ, u te dumuni kɛ, u te kasa mɛn.\n29- «O yɔrɔ la le, aw bena Masaba aw ka Ala yɔrɔ ɲini. Aw ben'a ye, n'aw y'a ɲini sɛbɛ la n'aw dusu bɛɛ ye. 30N'aw nana to dusukasi la, ni o koo nunu bɛɛ sera aw ma tuma min na, waati nataw la, aw bena kɔsegi ka na Masaba aw ka Ala ma ka mɛnni kɛ a fɛ. 31Tiɲɛ na, Masaba aw ka Ala be makari kosɔbɛ. A tena aw to yen, walima k'aw halaki, a tena ɲinɛ a ka bɛɛn kɔ, a ye min kɛ n'aw bɛmaw ye.\nMasaba ye Ala ye\n32«Waati minw tɛmɛna fɔlɔfɔlɔ, kabini Ala ye adamaden dan dugukolo kan, loon minw tɛmɛna, aw ka miiri olu la. Aw ka sɛgɛsɛgɛli kɛ diɲɛ faan bɛɛ la. Koba min kɛra, o ɲɔgɔn delila ka kɛ wa? Walima nin kuma nin ɲɔgɔn mɛnna ka ye wa? 33Siya wɛrɛ dɔ be yen, min ye Ala kaan mɛn ka bɔ tasuma cɛma i n'a fɔ aw, n'a tora nii na wa? 34Masaba aw ka Ala ye koo min bɛɛ kɛ aw ye Ezipiti jamana na, aw y'o ye. Batofɛn wɛrɛ be yen min y'o ɲɔgɔn kɛ wa? Ka siya dɔ ta ka bɔ ni sebagaya ye siya wɛrɛ cɛma ni taamasiɲɛw ani kabakow ye, ani ka kɛlɛ kɛ, ka siranyakow kɛ.\n35- «O koo nunu kɛra ka yira aw la waasa aw k'a lɔn ko Masaba kelen le ye Ala ye, ko dɔ wɛrɛ te yen n'ale kelen tɛ. 36K'a to sankolo la, a kumana aw fɛ, janko ka se k'aw ladi, k'a ka tasumaba yira aw la dugukolo kan fana, ani aw y'a kumakan mɛn ka bɔ o tasuma nin cɛma. 37Aw bɛmaw koo diyara a ye minkɛ, aw minw ye u kɔmɔgɔw ye, a y'aw woloma, k'aw bɔ Ezipiti jamana kɔnɔ, a yɛrɛ ma a ka setigiya barika la. 38Siya minw ka ca n'aw ye, n'u fanga ka bon n'aw ta ye, a ben'a kɛ olu be boli aw ɲa, k'a kɛ aw ka don u ka jamana kɔnɔ, k'u ka jamana di aw ma, i n'a fɔ a be kɛra cogo min na bii.\n39«Aw k'a lɔn, ani ka miiri a la bii, ko Masaba ye Ala ye sankolo la ani dugukolo kan. Dɔ wɛrɛ te yen ale kɔ. 40Aw k'a ka sariyaw n'a tanafɛnw bato, ne be minw fɔra aw ye bii, janko aw, n'aw kɔmɔgɔw ka hɛrɛ ni sijan sɔrɔ jamana nin kɔnɔ, Masaba aw ka Ala be min dira aw ma aw ka to n'a ye.»\n41- O kɔ, Musa ye dugu saba woloma Zurudɛn baji kɔfɛ kɔrɔn fɛ, 42janko olu ka kɛ mɔgɔw ka kalifayɔrɔw ye. Ni min y'a mɔgɔɲɔgɔn faga n'a m'a lawili a kama, n'a tun t'a kɔniya ka kɔrɔ fana, o tigi bena se ka boli ka taga o dugu nunu kelen kɔnɔ k'a yɛrɛ kisi. 43O duguw tun ye Bɛsɛri ye min be kɛnɛba la kongokolon kɔnɔ, o ka kɛ Urubɛn kɔmɔgɔw ta ye, ani Aramɔti, Galaadi mara la, o ka kɛ Gadi kɔmɔgɔw ta ye. Ani Golan, *Basan mara la, o ka kɛ Manase kɔmɔgɔw ta ye.\nMusa ka kuma filanan\n44Musa ye Ala ka sariya min fɔ Isirayɛlidenw ye, o filɛ nin ye.\n45Musa ye kuma minw fɔ Isirayɛlidenw ye, ka sariya ni tanafɛn minw fɔ u bɔnin kɔ Ezipiti jamana na, o filɛ nin ye. 46O kɛra k'u to Zurudɛn baji kɔfɛ, bakɛnɛ na Bɛtipewɔri gɛrɛfɛ, amoriw ka masacɛ Siŋɔn ka mara la. Ale ka masadugu tun ye Ɛsibɔn ye. Musa ni Isirayɛlidenw bɔra Ezipiti tuma min na, u tun y'a kɛlɛ ka se a kɔrɔ, 47k'a ka mara minɛ, ani *Basan masacɛ Ɔgi ta fana. Olu le tun ye amoriw ka masacɛ fila ye, minw tun be Zurudɛn baji kɔrɔn fɛ. 48U ye yɔrɔ min minɛ, o be daminɛ Arowɛri mara la Arinɔn kɔɔ daa la, fɔɔ ka taga se Siyɔn kulu ma min be wele fana ko Ɛrɛmɔn, 49ani Araba mara bɛɛ Zurudɛn baji kɔfɛ kɔrɔn fɛ, fɔɔ ka taga se *Kɔgɔji Fariman ma, Pisiga kulu jigijigiyɔrɔ la.


Kok 4 AKKDC08 - Masaba y'a fɔ Musa ni Arɔn ye ko: «Levi - Bible Search\nKok 3 Kok 5\n1Masaba y'a fɔ Musa ni Arɔn ye ko: 2«Levi kɔmɔgɔw cɛma, i ka Keyati deenw tɔgɔ sɛbɛn fadenyabolo la, gwaso gwaso, 3k'a ta saan bi saba deen ma fɔɔ ka se saan bi duuru ma. Mɔgɔ minw bɛɛ be se ka baara kɛ Ɲɔgɔnkunbɛn fanibugu kɔnɔ.\n4«Keyati deenw bena to ka baara minw kɛ yen, o filɛ: u bena to ka janto minanw na minw saniyanin be kosɔbɛ. 5N'aw be wili tuma min na, Arɔn n'a deenw le bena soo nin cɛtigɛfani bɔ, ka layidu taamasiɲɛ kɛsu datugu n'a ye. 6O kɔ, golo dɔw be biri a kan minw ka kɛnɛ, ka tila ka fani bulaman la o kan, ka sɔrɔ k'a talɔgɔw don a la.\n7«U bena fani bulaman dɔ biri ne ka buru bilayɔrɔ kan, ka sɔrɔ ka tasaw ni filenw, ani jifilenw ni jidagaw la o kan, sarakaji be don minw na. U ka buru bila a bilayɔrɔ la min man kan ka ban yen fewu. 8O kɔ, u be faniwulen dɔ biri minan nunu kan, ka sɔrɔ ka golo dɔw biri o kan minw ka kɛnɛ. O kɔ, u ka tabali nin talɔgɔw don a la.\n9«U bena fani bulaman ta k'o biri fitinɛ bilayɔrɔ kan, n'a fitinɛdaga n'a juru tigɛminanw kan, ni bugurigwɛ minanw, ani tuludagaw bɛɛ kan. 10U bena fitinɛ nin n'a minanw bɛɛ don birifani dɔ kɔnɔ min ye golo ye min ka kɛnɛ. O kɔ, u be o la u tafɛn kan.\n11«U bena fani bulaman le biri sarakabɔyɔrɔ sanulaman nin kan, ani ka golo dɔw la o kan minw ka kɛnɛ. O kɔ, k'a talɔgɔw don a la.\n12«U be baara kɛ ni minan minw ye ne ka yɔrɔ la, u bena olu bɛɛ ta k'u meleke fani bulaman dɔ kɔnɔ, ka tila ka birifɛn gololaman biri o kan. O kɔ, u k'u la u tafɛn kan.\n13«U bena bugurigwɛ bɔ sarakabɔyɔrɔ dɔ nin kan fɔlɔ, ka sɔrɔ ka fani bulaman biri a kan. 14O kɔ, u be sɔrɔ k'o yɔrɔ baarakɛminanw bɛɛ ta k'u la a kan, pɛluw fara a biɲɛw kan, ni takami bɔminanw, ani bugurigwɛ donminanw, o yɔrɔ minanw bɛɛ. U be sɔrɔ ka golo dɔw biri o kan, ka sɔrɔ k'a talɔgɔw don a la.\n15«Ni Arɔn n'a deenw ye Ala ka fanibugu minanw bɛɛ labɛn ka ban, aw wilituma ka bɔ aw sigiyɔrɔ la, Keyati deenw bena gwɛrɛ k'u ta. Nga u man kan ka maga minan nunu yɛrɛ yɛrɛ la, n'o tɛ, u bena sa. O le ye Keyati deenw ka baara ye Ɲɔgɔnkunbɛn fanibugu koo la.\n16«Sarakalasebaga Arɔn dencɛ Eleyazari le bena to ka fitinɛ tulu kɔlɔsi, ni wusulan, ani loon o loon suman sarakaw, ani mɔgɔ mɔntulu. Fɛɛn min kɛra fanibugu kɔlɔsiko ye, o be ale lo bolo, a kɔnɔnaminanw bɛɛ ka fara ne ka sigiyɔrɔ kan.»\n17O kɔ, Masaba kumana Musa ni Arɔn fɛ tugu ko: 18«Aw ka banba janko fadenyabolo minw bɔra Keyati la, olu kana tunu ka bɔ Levi kɔmɔgɔw cɛma. 19U mana gwɛrɛ ne ka yɔrɔ la, u mana gwɛrɛ olu la, aw bena fɛɛn min kɛ janko u be to nii na, o filɛ: Arɔn n'a deenw bena u kelen kelen bɛɛ minɛ k'u bila u ka baara la yen, k'u ka kɛtaw yira u la, ani u ka kan ka minan minw ta. 20U man kan ka don ka fɛɛn senumanw ye hali waati dɔɔni yɛrɛ. N'o kɛra, u bena sa.»\nGɛrisɔn deenw ka baara\n21Masaba y'a fɔ Musa ye ko: 22«Gɛrisɔn deenw tɔgɔ sɛbɛn fana gwaso gwaso, u ka fadenyabolo la. 23Mɔgɔ minw bɛɛ be se ka don Ɲɔgɔnkunbɛn fanibugu kɔnɔ ka baara kɛ, i ka olu tɔgɔ sɛbɛn, k'a ta saan bi saba ma fɔɔ ka se bi duuru ma. 24U ka baara bena kɛ min ye, o filɛ: 25Fani minw be kɛ ka ne ka fanibugu dilan, olu le bena to k'o ta, ani Ɲɔgɔnkunbɛn fanibugu, ni golo min be biri a kan, n'a dalafani, 26ani fani minw kɛra ka luu kori, fanibugu ni sarakabɔyɔrɔ be min kɔnɔ, ni luu dalafani, ani juruw ani u ka baarakɛminanw bɛɛ. 27Gɛrisɔn deenw ka baara bɛɛ ka kan ka kɛ ka kɛɲɛ ni Arɔn n'a deenw ka fɔta ye, a kɛra minanw tako ye wo, walima baara wɛrɛ. U ka kan ka fɛɛn minw ta, walima ka baara wɛrɛ min kɛ, aw k'o to u bolo. 28Fadenyabolo minw bɔra Gɛrisɔn na, olu ka baara ye o le ye Ɲɔgɔnkunbɛn fanibugu kɔnɔ. Sarakalasebaga Arɔn dencɛ Itamari le ye u kuntigi ye.\nMerari deenw ka baara\n29«O kɔ, i ka Merari deenw jati fadenyabolo la gwaso gwaso. 30Mɔgɔ minw bɛɛ be se ka don ka baara kɛ Ɲɔgɔnkunbɛn fanibugu kɔnɔ, i ka olu jati k'a ta saan bi saba ma fɔɔ ka se bi duuru ma. 31U bena to ka baara minw kɛ Ɲɔgɔnkunbɛn fanibugu kɔnɔ, o ye a lɔgɔw tako ye, ni banabiriw ni tutunanw n'u jusigilanw, 32ni tutunan minw kɛra ka luu kori, ni olu jusigilanw, ani gweenw, ni juruw. Fɛɛn minw bɛɛ be kɛ k'o baara kɛ yen, aw bena o fɛɛn nunu kelen kelen bɛɛ tɔgɔ fɔ u ye ka sɔrɔ k'u tako don u bolo. 33Merari deenw ka fadenyabolo ka baara le y'o ye. O bɛɛ le y'u ka kɛta ye Ɲɔgɔnkunbɛn fanibugu kɔnɔ. Sarakalasebaga Arɔn dencɛ Itamari le ye u kuntigi ye.»\nLevi kɔmɔgɔw tɔgɔ sɛbɛnko\n34Musa ni Arɔn, ani jama ɲamɔgɔw ye Keyati deenw tɔgɔ sɛbɛn u ka fadenyabolo la gwaso gwaso. 35Mɔgɔ minw tun be se ka don Ɲɔgɔnkunbɛn fanibugu kɔnɔ ka baara kɛ, n'u sii ye saan bi saba ye fɔɔ ka se bi duuru ma, olu bɛɛ tɔgɔ sɛbɛnna. 36Ka kɛɲɛ n'u ka fadenyabolo ye, minw jatira ka sɔrɔ, olu kɛra mɔgɔ waa fila ni kɛmɛ wolonwula ani bi duuru (2 750) ye. 37O le ye Keyati deenw ka fadenyabolo mɔgɔda ye. Minw tun be baara kɛra Ɲɔgɔnkunbɛn fanibugu kɔnɔ. Ka kɛɲɛ ni Musa ka fɔta ye, Masaba tun ye min fɔ a ye, Arɔn ni Musa y'u jati.\n38-41Musa ni Arɔn, ani jama ɲamɔgɔw ye Gɛrisɔn deenw tɔgɔ sɛbɛn u ka fadenyabolow la gwaso gwaso o cogo kelen na. U ye mɔgɔda min sɔrɔ, o kɛra mɔgɔ waa fila ni kɛmɛ wɔɔrɔ ni bi saba (2 630) ye.\n42-45U ye Merari deenw tɔgɔ sɛbɛn o cogo kelen na fana. U ye mɔgɔda min sɔrɔ, o kɛra mɔgɔ waa saba ni kɛmɛ fila (3 200) ye.\n46Musa ni Arɔn ani Isirayɛlidenw ɲamɔgɔw ye Levi kɔmɔgɔ minw jati ka kɛɲɛ n'u ka gwasow n'u ka fadenyabolow ye, 47n'u be se ka don Ɲɔgɔnkunbɛn fanibugu kɔnɔ ka baara kɛ, ani ka minanw ta, n'u sii ye saan bi saba ye fɔɔ ka se bi duuru ma, 48olu tun ye mɔgɔ waa seegi ni kɛmɛ duuru ani bi seegi (8 580) ye. 49Ka kɛɲɛ ni Musa ka fɔta ye, Masaba tun ye min fɔ a ye, u y'u kelen kelen bɛɛ ka baara yira u la, n'u ka ka kan ka minan minw ta. U y'u jati ka kɛɲɛ ni Masaba ka fɔta ye Musa ye.


Bibulu ka maanaw: Ɲɛnamaya banbali sɔrɔcogo - Jehova Seerew ka ɛntɛrɛnɛti yɔrɔ daganin\nI B’A lɔn nin sungurunin n’a teriw be gafe min kalanna wa? E be gafe min kalanna, o ɲɔgɔn yɛrɛ lo: Bibulu ka maanaw. E be maana min kalanna, olu fana be o lo kalanna: “An be se ka ɲɛnamaya banbali sɔrɔ cogo di?”\nI b’a lɔn o maana be kuma fɛɛn min koo la wa? A fɔlɔ, n’i b’a fɛ ka ɲɛnamaya banbali sɔrɔ, i ka kan ka Jehova ni Yezu lɔn. Bibulu b’a fɔ ko: ‘Ɲɛnamaya banbali be sɔrɔ nin lo fɛ: k’a ɲini ka Ala sɔbɛ kelenpe lɔn, ani k’a Dencɛ Yesu Krista lɔn, a ye o min ci dugukolo kan.’\nAn be se ka Jehova Ala n’a Dencɛ Yezu lɔn cogo di? U lɔncogo dɔ ye ka gafe Bibulu ka maanaw kalan k’a ta a daminɛ na fɔɔ ka taga se a laban na. A be koo caaman fɔ Jehova ni Yezu koo la, tiɲɛn tɛ? A b’a fɔ u ye min kɛ ani u bena na fɛɛn minw kɛ. Nka, i man kan ka dan gafe nin kalan dɔrɔn ma.\nI ɲɛɛ be kitabu min bilanin na duguma, Bibulu lo. Gafe nin ka maanaw basiginin be bibulusen minw kan, a to mɔgɔ dɔ k’u kalan i ye Bibulu kɔnɔ. An bɛɛ mako be kunnafoni minw na walisa ka baara kɛ Jehova ye cogo bɛnnin na ani ka ɲɛnamaya banbali sɔrɔ, u be sɔrɔ Bibulu kɔnɔ. O kama, an ka kan ka bibulukalan kɛ an delinanko ye.\nNka, ka Jehova Ala ani Yezu Krista lɔn, o dama tɛ bɔri kɛ. An be se ka lɔnniyaba sɔrɔ olu n’u ka kalanw koo la, nka an tɛ ɲɛnamaya banbali sɔrɔ. I b’a lɔn an mako be fɛɛn wɛrɛ min na wa?\nAn be fɛɛn minw kalan, an ka kan k’u sira tagama. I hakili be Zuda Isikariyɔti la wa? Yezu tun ye mɔgɔ 12 minw sugandi k’u kɛ a ka cidenw ye, u la kelen tun lo. Zuda tun ye lɔnniyaba sɔrɔ Jehova ani Yezu koo la. Nka, a labanna cogo di? Wagati dɔɔni tɛmɛnin kɔ, a kɛra nataba ye ani a labanna ka Yezu janfa warigwɛ 30 kama ani k’a don a juguw bolo. O kama, Zuda tɛna ɲɛnamaya banbali sɔrɔ.\nAn kumana Geyazi min koo la maana 69nan na, i hakili b’ale la fana wa? Faniw ni wari minw tun tɛ a ta ye, a ɲɛɛ bɔra u fɛ. O la, a ye ngalon tigɛ walisa k’o fɛɛnw sɔrɔ. Nka, Jehova y’a ɲangi. A bena an fana ɲangi n’an tɛ a ka sariyaw labato.\nNka, mɔgɔ ɲuman caaman ye baara kɛ Jehova ye ni kantigiya ye. An b’a fɛ ka kɛ i ko olu, tiɲɛn tɛ? Cɛdennin Samuyɛli ye ɲɛyirali ɲuman ye, an ka kan ka min ladegi. I ko maana 55nan y’a yira cogo min na, a sii tun ye saan naani wala duuru dɔrɔn lo ye tuma min na a y’a daminɛ ka baara kɛ Jehova ye a ka fanibugu kɔnɔ. O la, i mana kɛ denfitinin ye cogo o cogo, i be se ka baara kɛ Jehova ye.\nTiɲɛn lo, an bɛɛ b’a fɛ ka mɔgɔ min ladegi o ye Yezu Krista lo ye. Hali k’a to a tun ye denmisɛn ye i ko an y’a ye maana 87nan na, a tun be Alabatosoba kɔnɔ ka baro kɛ ni mɔgɔw ye a sankolola Faa koo la. An k’a ladegi. An k’an seko bɛɛ kɛ k’an ka Ala ɲuman Jehova n’a Dencɛ Yezu Krista kofɔ mɔgɔ caaman ye. N’an y’o kɛ, an bena se ka ɲɛnamaya banbali sɔrɔ Ala ka alijɛnɛ kura kɔnɔ dugukolo kan.\nZan 17:3; Zaburuw 145:1-21.\nN’an b’a fɛ ka ɲɛnamaya banbali sɔrɔ, an ka kan ka mun lo lɔn?\nKa kɛɲɛ ni jaa nin ye, an be se ka Jehova Ala ni Yezu lɔn cogo di?\nI ɲɛɛ be kitabu wɛrɛ juman lo la jaa nin kan, ani mun na an ka kan k’a kalan tuma o tuma?\nKa fara Jehova ni Yezu lɔnni kan, an ka kan ka mun lo kɛ tugun walisa ka ɲɛnamaya banbali sɔrɔ?\nAn ye kalan juman sɔrɔ maana 69nan kɔnɔ?\nMaana 55nan kɔnɔ, cɛdennin Samuyɛli ka ɲɛyirali ɲuman be mun lo yira an na?\nAn be se ka Yezu Krista ladegi cogo di? Ani, n’an y’o kɛ an ka siniɲasigi bena kɛ cogo di?\nZan 17:3 kalan.\nBibulu b’a yira cogo di ko k’a ɲini ka Jehova Ala ni Yezu Krista lɔn o tɛ dan dɔrɔn ka koow lɔn k’u mara i hakili la? (Mat. 7:21; Zaki 2:18-20; 1 Zan 2:17)\nZaburuw 145:1-21 kalan.\nSababu caaman minw b’an fɛ ka Jehova tando, u la dɔw ye jumanw ye? (Zab. 145:8-11; Yir. 4:11)\nJehova ka “ɲumanya be se bɛɛ ma” cogo di? Ani, cogo juman na o koo ka kan k’an lasun an k’an magwɛrɛ a la kosɔbɛ? (Zab. 145:9; Mat. 5:43-45)\nNi Jehova koo ka gwɛlɛ an ma, o bena an lasun ka mun lo kɛ? (Zab. 119:171, 172, 175; 145:11, 12, 21)\nYezu ka kalanw n’a ka kɛwalew lakalila Evanziliw kɔnɔ. U be se k’i ka ɲɛnamaya kɛcogo yɛlɛma.\nA ci dɔ ma A ci dɔ ma Maana 116nan: Ɲɛnamaya banbali sɔrɔcogo


Eze 41 AKKDC08 - O kɔ, cɛɛ nin tagara ni ne ye - Bible Search\nEze 40 Eze 42\n1O kɔ, cɛɛ nin tagara ni ne ye Alabatoso bonba kɔnɔ k'a daaw suma. U boɲa tun ye mɛtɛrɛ saba saba ye, 2Donda boɲa tun ye mɛtɛrɛ duuru ye, a daa gɛrɛfɛkogow tun ye mɛtɛrɛ fila fila ni tilan ye a faan fila bɛɛ la. A ye Alabatoso bonba suma. O jaɲa tun ye mɛtɛrɛ mugan ye, a boɲa tun ye mɛtɛrɛ tan ye. 3A donna sokɔnɔnya na k'a daaw suma. O boɲa tun ye mɛtɛrɛ kelen kelen ye. O daa jaɲa tun ye mɛtɛrɛ saba ye. A daa gɛrɛfɛkogow boɲa tun ye mɛtɛrɛ saba saba ni tilan ye. 4A ye Alabatoso ɲafɛyɔrɔ suma. O jaɲa tun ye mɛtɛrɛ tan ye, a boɲa tun ye mɛtɛrɛ tan ye fana, soo nin ɲafɛ. O kɔ, a y'a fɔ ne ye ko: «Yan le ye Yɔrɔ Senuman ka Senuman ye.»\n5A ye Alabatoso kogo suma. O boɲa tun ye mɛtɛrɛ saba ye. A gɛrɛfɛbonw kelen kelen bɛɛ boɲa tun ye mɛtɛrɛ fila fila ye. 6Gɛrɛfɛbon nunu tun ye sangaso saba ye. A kelen kelen bɛɛ be ni boon bi saba saba ye. Boon nunu tun be Alabatoso lamini na. U tun ma gun Alabatoso yɛrɛ la. 7Sangaso boon nunu kɔnɔ tun ka bon ni ɲɔgɔn ye ka taga sanfɛ, Alabatoso faan bɛɛ la. A kɛra ten, sanfɛ boon kogow tun ka dɔgɔ ni tɔw ye boɲa la. Mɔgɔ tun be yɛlɛ yɛlɛyɛlɛnan fɛ ka bɔ duguma boon na ka tɛmɛ cɛmancɛ ta kɔnɔ ka se sanfɛ ta ma.\n8Ne y'a ye ko soo nunu jaɲa tun ye mɛtɛrɛ saba ye, a lamini bɛɛ la. Ne y'a ye ko Alabatoso faan bɛɛ la, gɛrɛfɛbon nunu juu tun wilinin be fɔɔ mɛtɛrɛ saba. 9Boon nunu kɛnɛma kogo boɲa tun ye mɛtɛrɛ fila fila ni tilan ye. Furancɛ min tora Alabatoso gɛrɛfɛbonw 10ni tɔw cɛ, o tun ye mɛtɛrɛ tan tan ye Alabatoso faan bɛɛ la. 11Boon nunu dondaw ɲasinnin tun be kɛnɛ nin ma. Kelen tun be kɔgɔdugu ɲafan fɛ, kelen tun be worodugu ɲafan fɛ. Kɛnɛ nin laminikogo boɲa tun ye mɛtɛrɛ fila ni tilan ye a faan bɛɛ la.\n12Boon min ɲasinnin be Alabatoso luu ma, soo nin tileben fɛ, o boɲa tun ye mɛtɛrɛ bi saba ni duuru ye. Boon nin kogo boɲa tun ye mɛtɛrɛ fila ni tilan ye a faan bɛɛ la, a jaɲa tun ye mɛtɛrɛ bi naani ni duuru ye.\n13O kɔ, a ye Alabatoso suma. A jaɲa tun ye mɛtɛrɛ bi duuru ye. Alabatoso luu, ni boon nin, ani a kogow fana tun ye mɛtɛrɛ bi duuru ye. 14Alabatoso ɲafɛla, ani Alabatoso luu kɔrɔn ɲafan fɛ boɲa lajɛnnin tun ye mɛtɛrɛ bi duuru ye. 15O kɔ, boon min be Alabatoso kɔfɛ, a y'o jaɲa suma. A ni sanfɛbon ɲafɛyɔrɔ minw tun b'a gɛrɛfɛ a faan fila bɛɛ la, o bɛɛ lajɛnnin tun ye mɛtɛrɛ bi duuru ye.\nAlabatoso kɔnɔ bulon, ni bonba, ani sokɔnɔnya boon, 16ni dakunw, ani fenɛtiri tɛmɛlamanw, ni sangaso saba ka sanfɛbon ɲafɛyɔrɔw, o bɛɛ datugunin tun be ni lɔgɔ ye faan bɛɛ la k'a ta duguma fɔɔ ka taga se fenɛtiriw ma. Fenɛtiriw datugunin tun lo. 17Alabatoso kɔnɔna n'a kɛnɛmala la, k'a ta donda la fɔɔ ka se sokɔnɔnya boon na, u tun ye kogow bɛɛ masiri 18ni *serubɛnw jaa, ani tamarosun jaa lɛsɛninw ye. Serubɛn jaa kelen, tamarosun jaa kelen, serubɛn jaa kelen, tamarosun ta kelen. Ɲada fila fila tun be serubɛn nunu kelen kelen bɛɛ la. 19Ɲada kelen tun be i n'a fɔ mɔgɔ ɲada, ka sin tamarosun jaa ma faan dɔ la. Kelen tun be i n'a fɔ jara ta, ka sin tamarosun jaa faan dɔ wɛrɛ la. Jaa nunu tun be Alabatoso faan bɛɛ la. 20Serubɛn ni tamarosun jaa nunu be Alabatoso kogow kan faan bɛɛ, k'a ta duguma fɔɔ ka taga se donda sanfɛ. 21Lɔgɔ nɔnkɔn naani tun ye Alabatoso bonba daa lamini. Ala sigiyɔrɔ donda fana tun be o cogo kelen na.\n22Sarakabɔyɔrɔ yirilaman dɔ tun be yen. A jaɲa sanfɛ, o tun ye mɛtɛrɛ kelen ni tilan ye, a boɲa ye mɛtɛrɛ kelen. A nɔnkɔnw n'a juu n'a gɛrɛnw tun dilanna ni yiri ye. Cɛɛ nin y'a fɔ ne ye ko: «Tabali min be Masaba ɲakɔrɔ, o filɛ nin ye.»\n23Daa minw tun be Alabatoso bonba la, ani Ala sigiyɔrɔ la, koon fila fila tun b'u la. 24Koon fila tun be daa nunu kelen kelen bɛɛ la. 25Serubɛn jaaw ni tamarosun taw tun be Alabatoso bonba koonw kan i n'a fɔ minw tun be kogow kan. Yiri gwata tun be bulonda ɲafɛ kɛnɛma. 26Fenɛtiri tɛmɛlamanw ni tamarosun jaaw tun be bulon nin gɛrɛfɛla la kogow la.


Lok 2nan 17 AKKDC08 - Aza dencɛ Zozafati sigir'a nɔɔ na - Bible Search\nLok 2nan 16 Lok 2nan 18\nLok 2nan 17\nZozafati ka koo\n(Mas fɔlɔ 15.24; 22.41-45)\n1Aza dencɛ Zozafati sigir'a nɔɔ na masaya la. A tun y'a ka fanga boɲa ka tɛmɛ Isirayɛli mara ta kan. 2A ye kɛlɛdenw sigi Zuda mara dugu barikamanw bɛɛ kɔnɔ, ka kɛlɛdenw ka jɛnkuluw sigi Zuda mara la, ani Efarayimu mara duguw la a facɛ Aza tun ye o minw minɛ.\n3Masaba tora Zozafati fɛ, bari a tun tugur'a bɛma Dawuda kɔ k'a ka sirakɔrɔw ta. A ma *Baali ɲininga. 4A y'a facɛ ka Ala le ɲini k'a ka sariyaw bato, a ma Isirayɛli mara mɔgɔw ka kɛwaliw ɲɔgɔn kɛ. 5Masaba ye masaya sabati a bolo. Zuda mara mɔgɔw bɛɛ tun be to ka na ni boɲafɛnw ye k'o d'a ma fɔɔ a ye nafolo ni boɲa sɔrɔ kosɔbɛ. 6Masaba ka koo jiidir'a kɔnɔ kosɔbɛ. A ye sɔnnikɛyɔrɔw ani *Asera jaaw bɔ Zuda mara la. 7A ka masaya saan sabanan na, a y'a ka mɔgɔbabaw Bɛnayili, ni Obadiya, ni Zakari, ani Netanɛli ni Mikayawu ci Zuda mara duguw la ka mɔgɔw kalan. 8Levi kɔmɔgɔ dɔw farala u kan: Semayawu ni Netaniyawu, ani Zebadiyawu ni Azayɛli, ani Semiramɔti ni Yonatan, ani Adoniyawu, ni Tobiyawu, ani Tobadoniya, ani sarakalasebagaw Elisama ni Zoramu. 9U ye Zuda mara mɔgɔw kalan ni Masaba ka sariyasɛbɛ b'u bolo. U ye Zuda mara duguw bɛɛ munumunu ka jama kalan.\nZozafati ka fanga\n10Masaba ɲasiran ye Zuda mara lamini jamanaw bɛɛ minɛ. U ma sɔn ka kɛlɛ kɛ ni Zozafati ye tugu. 11Filisi dɔw nana boɲafɛnw di Zozafati ma, ka warigwɛ d'a ma k'u ka lɛnpo sara. Arabuw nana begɛnmisɛnw d'a ma: sagajigi waa wolonwula ni kɛmɛ wolonwula (7 700), ani bakɔrɔnin waa wolonwula ni kɛmɛ wolonwula.\n12Zozafati tun be fanga sɔrɔla ka taga ɲa tuma bɛɛ. A ye kɛlɛdenw sigiyɔrɔw lɔ, ka minanw maraduguw sigi Zuda mara la. 13Fɛɛn caaman maranin tun b'a fɛ Zuda mara duguw kɔnɔ. Cɛfari ɲanamanw fana tun b'a fɛ Zeruzalɛmu. 14U mɔgɔda filɛ ka kɛɲɛ n'u ka gwasow ye: Minw ye kɛlɛden mɔgɔ waa kelen kelen kuntigiw ye Zuda kɔmɔgɔw cɛma, olu filɛ: Adina tun ye cɛfari mɔgɔ waa kɛmɛ saba (300 000) kuntigi ye. 15Yowana tun be ale gɛrɛfɛ, a tun be mɔgɔ waa kɛmɛ fila ni bi seegi (280 000) kunna, 16Zikiri dencɛ Amasiya tun be ale gɛrɛfɛ. A y'a yɛrɛ di Masaba ma. A tun be mɔgɔ waa kɛmɛ fila (200 000) kunna. 17Bɛnzamɛn kɔmɔgɔw cɛma, cɛfari Eliyada tun be yen. Ale tun be mɔgɔ waa kɛmɛ fila kunna, kalaw ni nigɛkunbɛnnanw tun b'u fɛ. 18Yozabadi tun be ale gɛrɛfɛ. A tun be mɔgɔ waa kɛmɛ ni bi seegi (180 000) kunna, minw labɛnnin lo kɛlɛ kama. 19Mɔgɔ minw tun be masacɛ Zozafati ka baara la, olu le ye nunu ye. U be danna ni a ye minw bila Zuda mara dugu barikamanw kɔnɔ.


Kod 25 AKKDC08 - Ibrayima ye muso wɛrɛ furu, ale tɔgɔ - Bible Search\nKod 24 Kod 26\nKetura ka deenw\n1Ibrayima ye muso wɛrɛ furu, ale tɔgɔ tun ko Ketura. 2Ale ye deen minw wolo a ye, o ye: Zimuran, ni Yɔkisan ani Medan ni Madiyan ni Yisibaki ani Suwa. 3Yɔkisan tun ye Saba ni Dedan facɛ ye. Siya minw bɔra Dedan na, olu ye asuriw, ni letusiw ani leyumiw ye. 4Madiyan dencɛw tun ye Ɛfa, ni Efɛri ni Anɔki ni Abida ani Elida ye. Olu bɛɛ tun ye Ketura kɔmɔgɔw ye.\n5Ibrayima y'a ka nafolo bɛɛ di Isiyaka ma. 6A ye dencɛ minw sɔrɔ a ka muso wɛrɛw fɛ, a ye fɛɛn dɔw di olu ma fana. Nga k'a to nii la, a y'u bila ka taga kɔrɔn ɲafan fɛ jamana nao k'u yɔrɔ jaɲa a dencɛ Isiyaka la.\n7Ibrayima sii bɛɛ lajɛnnin tun ye saan kɛmɛ ni bi wolonwula ani duuru ye. 8Ibrayima kɔrɔla kosɔbɛ ka sɔrɔ ka sa. A tun ye hɛrɛ sɔrɔ a ka kɔrɔya kɔnɔ ka sɔrɔ ka ta'a faaw fɛ. 9A dencɛ Isiyaka ni Isimayɛli y'a suu don kuluwo kɔnɔ Makipela, iticɛ Sowari dencɛ Efurɔn ka foro la, Manbure gɛrɛfɛ, 10- Ibrayima tun ye foro min san itiw fɛ. Ale n'a muso Sara suuw donna yen.\n11Ibrayima sanin kɔ, Ala ye barika don a dencɛ Isiyaka la, a tun siginin be Laayiroyi kɔlɔn gɛrɛfɛ.\nIsimayɛli kɔmɔgɔw koo\n12Ibrayima dencɛ Isimayɛli, Sara ka jɔnmuso Agari ka bɔ Ezipiti ye min wolo a ye, ale kɔmɔgɔw filɛ nin ye.\n13Isimayɛli ka deen cɛmanw tɔgɔw filɛ nin ye ka kɛɲɛ ni u wolocogo ye ka tugu ɲɔgɔn na: Nebayɔti ye Isimayɛli dencɛ fɔlɔ ye, ni Kedari ni Adabeyɛli ani Mibisamu, 14ni Misima, ani Duma ni Masa, 15ani Adadi ni Tema, ani Yeturi ni Nafisi ani Kedima. 16Olu le tun ye Isimayɛli dencɛ tan ni fila ye. U kelen kelen bɛɛ tun ye kuntigiw ye u ka jama cɛma. U y'u tɔgɔ la u ka duguw n'u sigiyɔrɔw kan.\n17Isimayɛli sii bɛɛ lajɛnnin tun ye saan kɛmɛ ni bi saba ani wolonwula ye. A sara ka ta'a faaw fɛ. 18A kɔmɔgɔw sigira k'a ta Awila fɔɔ Suri, min be Ezipiti gɛrɛfɛ ka taga Asuri jamana faan fɛ. Bɛɛn tun te u n'u fadenw cɛ fewu.\nEzawu ni Yakuba woloko\n19Ibrayima dencɛ Isiyaka ka koo filɛ nin ye. 20Ibrayima ye Isiyaka wolo. Isiyaka ye saan bi naani sɔrɔ, ka sɔrɔ ka Erebɛka furu. Ale tun ye Aramuka Laban dɔgɔmuso ye, a facɛ tun ye Aramuka Betuwɛli ye. 21Isiyaka ye Masaba daali a muso ye, bari a tun te se ka deen sɔrɔ. Masaba y'a ka daalili mɛn, a muso Erebɛka ye kɔnɔ ta. 22Deenw ye ɲɔgɔn ɲɔtiɲɔti a kɔnɔ, a y'a fɔ ko: «Mun le be kɛra ne la?» A tagara Masaba ɲininga.\n23- Masaba y'a fɔ a ye ko:\n«Siya fila le b'i kɔnɔ,\nsiya fila bena bɔ i la,\nu bena faran ka bɔ ɲɔgɔn na.\nSiya kelen barika bena boɲa ni kelen ta ye,\nkɔrɔcɛ ma bena baara kɛ dɔgɔcɛ ma ye.»\n24Erebɛka jigituma sera tuma min na, a jigira filaninw na. 25Min kɔnna ka bɔ, ale wulennin tun lo, a fari yɔrɔ bɛɛ tun ye sii ye. O la, u y'a tɔgɔ la ko Ezawu.p 26O kɔ, a dɔgɔcɛ bɔra, Ezawu senju minɛnin b'a bolo. O la, u y'a tɔgɔ la ko Yakuba.r Isiyaka tun ye saan bi wɔɔrɔ sɔrɔ u wolotuma na.\n27Deen nunu boɲɛna. Ezawu kɛra donso ɲanaman ye, a tun be kongo yaala kosɔbɛ. Yakuba kɛra mɔgɔsumanin ye, a tun be soo kɔnɔ tuma bɛɛ. 28Ezawu koo tun ka di Isiyaka ye, bari kongosogo tun ka d'a ye. Yakuba koo tun ka di Erebɛka ye.\nEzawu b'a ka kɔrɔya falen\n29Loon dɔ, ka Yakuba to dumuni tobi la, Ezawu sɛgɛnninba bɔra kongo ka na. 30A y'a fɔ Yakuba ye ko: «Ne barika banna dɛ! I ka dumuni wuleman nin dɔ di yan joona, ne k'a dumu.» O le kosɔn, u ye Ezawu wele Edɔmu.s 31Yakuba ko: «I k'i ka kɔrɔya falen ne fɛ fɔlɔ.» 32Ezawu y'a jaabi ko: «A filɛ, ne be ɲini ka sa, o kɔrɔya tɔnɔ be mun ɲa ne ye?» 33- Yakuba ko: «I kali ne ye fɔlɔ.» Ezawu kalil'a ye k'a ka kɔrɔya falen a fɛ. 34Yakuba ye buru ni dumuni nin dɔ di Ezawu ma. A ye dumuni kɛ ka minni kɛ, ka sɔrɔ ka wili ka taga. A kɛra ten, Ezawu m'a ka kɔrɔya jati foyi ye.


Zer 32 AKKDC08 - Sedesiyasi ka saan tannan na masaya la - Bible Search\nZer 31 Zer 33\nZeremi be foro dɔ san\n1- Sedesiyasi ka saan tannan na masaya la Zuda kunna, n'o ye Nabukodonozɔri ka saan tan ni seeginan ye masaya la Babilɔni, Masaba ye kuma min fɔ Zeremi ye, o filɛ.\n2Babilɔni masacɛ ka kɛlɛbolo tun ye Zeruzalɛmu dugu datugu. Kira Zeremi tun datugunin lo kɔlɔsilikɛbagaw ka luu kɔnɔ Zuda mara masacɛ ka boon kɔnɔ. 3Zuda mara masacɛ Sedesiyasi tun y'a datugu k'a fɔ a ye ko: «Mun na i be kiraya kɛ ko Masaba ko ale bena dugu nin don Babilɔni masacɛ bolo, ko a ben'a minɛ, 4ko Zuda mara masacɛ Sedesiyasi tena bɔ Babilɔnikaw bolo, siga t'a la, a bena don Babilɔni masacɛ bolo. Babilɔni masacɛ bena kuma n'a ye daa ni daa. 5Ko a bena Sedesiyasi minɛ ka taga n'a ye Babilɔni. Ko a bena to yen fɔɔ ni ale Masaba nan'a ka koo filɛ. Ko hali n'u ye kɛlɛ kɛ ni Babilɔnikaw ye, u tena se u kɔrɔ. Ko Masaba le ko ten.»\n6Zeremi y'a fɔ ko: «Masaba y'a fɔ ne ye ko: 7I belencɛ Salumu deen Anameyɛli bena na i fɛ. A ben'a fɔ i ye ko: ‹N ka foro san, min be Anatɔti. Bari, ka kɛɲɛ n'an ka landa ye, e le ka kan k'a san k'a kɛ i ta ye.›\n8«Masaba tun y'a fɔ ne ye cogo min na, a kɛra ten, n belencɛ deen Anameyɛli nana n sɛgɛrɛ kɔlɔsilikɛbagaw ka luu kɔnɔ k'a fɔ n ye ko: ‹N ka foro min be Anatɔti, Bɛnzamɛn mara la, a san, bari ka kɛɲɛ n'an ka landa ye, e lo ka kan k'a san k'a kɛ i ta ye. O la, i k'a san.› Ne y'a faamu ko Masaba yɛrɛ lo tun kumana ne fɛ. 9O la, ne ye foro nin san, min be Anatɔti, n belencɛ deen Anameyɛli fɛ. Ne y'a san warigwɛ kuru tan ni wolonwula. 10Ne y'a sansɛbɛ dilan ka n ka taamasiɲɛ la o kan, ka wari nin suma seerew ɲana, ne tun ye minw wele. 11Foro sancogo fɔra sɛbɛ min kɔnɔ n'a datugunin lo, n'a ɲɔgɔn min yɛlɛnin lo, n y'o fila bɛɛ ta, 12k'o di Maseya dencɛ Neriya dencɛ Baruki ma n belencɛ deen Anameyɛli ɲana, ani seere minw bulonɔ be sɛbɛ nin kan, ni zuwifu minw bɛɛ tun be kɔlɔsilikɛbagaw ka luu kɔnɔ.\n13«N y'a ɲini Baruki fɛ u ɲana, ko: 14‹Masaba, Setigi, Isirayɛli ka Ala ko: Foro sansɛbɛ nunu minɛ. U don daga dɔ kɔnɔ, waasa u ka mara ka ɲa. 15Bari, Masaba, Setigi, Isirayɛli ka Ala ko: Jamana nin kɔnɔ, mɔgɔw bena soow san tugu, ni forow ani *ɛrɛzɛnforow.› »\nZeremi ka daalili\n16Ne y'o foro sansɛbɛ kalifa Neriya deen Baruki ma ka ban tuma min na, ne ye Masaba daali ko: 17«Ee! Matigi, Masaba, e le ye sankolo ni dugukolo dan e ka fanga, n'i ka setigiya fɛ. Foyi man gwɛlɛ i ma. 18I be makari mɔgɔ caaman la. Nga i be faaw ka kojugu juru sara u deenw na fana. Ala, i ka bon, fanga b'i la, e tɔgɔ le ko Masaba, Setigi. 19I be koo latigɛ ni hakili ye, ka kobabaw kɛ. I ɲaa be mɔgɔw bɛɛ ka kɛwaliw la, i b'u kelen kelen bɛɛ sara ka kɛɲɛ n'u ka kɛtaw ye. 20E ye taamasiɲɛw ni kabakow kɛ Ezipiti jamana la, min nafa be ye halibi Isirayɛlidenw ni adamaden tɔw fɛ. I ye tɔgɔ min sɔrɔ, o ma tunu halibi. 21E y'i ka jama Isirayɛli bɔ Ezipiti jamana la n'i be taamasiɲɛw ni kabakow kɛra, an'i ka setigiya n'i ka fanga ye, minw be siranya bila mɔgɔ la haali. 22I ye jamana diman nin di Isirayɛlidenw ma, e tun y'a fɔ u faaw ye ko i ben'a d'u ma, nɔnɔ ni lii ka ca min kɔnɔ kosɔbɛ. 23U nana o jamana nin minɛ ka kɛ u ta ye. Nga, u ma mɛnni kɛ i fɛ, u ma i ka sariya bato. E tun ye min fɔ k'u k'a kɛ, u banna o bɛɛ la. O le kama, i y'a to bɔnɛ nin bɛɛ sera u ma.\n24«Yɛlɛyɔrɔ dɔw lalagara janko ka dugu minɛ. Murujan, ni kɔngɔ, ani fɔɲɔbana sababu la, dugu nin bena di Babilɔnikaw ma minw b'a kɛlɛla. I ye min fɔ, o le kɛra, i ɲaa b'a la. 25E do y'a fɔ ne ye Matigi, Masaba ko n ka foro nin san, k'a wari suma k'a di seerew ɲana. K'a sɔrɔ dugu nin bena di Babilɔnikaw ma.»\nMasaba be Zeremi ka daalili jaabi\n26O tuma na, Masaba kumana ne fɛ tugu ko: 27«Ne le ye Masaba ye, ni adamadenw bɛɛ ka Ala. Koo dɔ be yen, min ka gwɛlɛ ne ma wa? 28- O la, ne bena dugu nin don Babilɔnikaw n'u ka masacɛ Nabukodonozɔri bolo. U bena dugu nin minɛ. Ne Masaba le ko ten. 29Babilɔnika minw be dugu nin kɛlɛla, o bena don a kɔnɔ, ka tasuma don a la k'a jɛni. Mɔgɔw ye *Baali sɔn ani ka jii bɔn batofɛn wɛrɛw ye boon minw sanfɛ ka ne dimi, u bena olu fana jɛni.\n30«Bari, Isirayɛli ni Zuda mara mɔgɔw b'a la ka kojugu dama le kɛ ne ɲakɔrɔ kabini u ka siya koo daminɛ na. Isirayɛlidenw ye ne dimi n'u bolola dilanfɛnw ye. Ne Masaba le ko ten. 31Kabini dugu nin sigira fɔɔ ka na se bii ma, a kɔnɔ mɔgɔw tora ka ne dusu dimi dɔrɔn. O la, ne b'a fɛ k'a bɔ n ɲakɔrɔ, 32kojugu kama, Isirayɛli ni Zuda mara mɔgɔw ye min bɛɛ kɛ ka ne dimi, olu, n'u ka masaw, n'u ka ɲamɔgɔw, u ka sarakalasebagaw, u ka kiraw, ni Zuda mara mɔgɔw ani Zeruzalɛmukaw. 33Yanni u k'u ɲaa sin ne ma, u y'u kɔɔ sin. Ne tora k'u lasɔmi. O bɛɛ n'a ta, u ma sɔn ka mɛnni kɛ n ka ladili la. 34- Ne tɔgɔ lara soo min kan, u y'u ka joow bila o yɔrɔ la k'a nɔgɔ. 35- U ye sɔnnikɛyɔrɔw labɛn Baali ye Bɛninɔmu kɔkɛnɛ na, waasa u ka se k'u deen cɛmanw ni musomanw di sarakafɛn ye *Milikɔmu ma k'u jɛni. Ne ma deli k'o fɔ u ye, ne yɛrɛ ma deli k'o kojugu nin ɲɔgɔn miiri, waasa ka Zuda mara mɔgɔw bila kojugukɛ la.\n36«Aw b'a fɔra dugu nin koo la ko murujan ni kɔngɔ, ni fɔɲɔbana sababu ben'a kɛ a be don Babilɔni masacɛ bolo. Nga Masaba, Isirayɛli ka Ala ko: 37‹Ne bena na u lajɛn ka bɔ jamanaw bɛɛ kɔnɔ ne tun y'u gwɛn ka taga minw kɔnɔ n dimikojugu fɛ. Ne ben'a kɛ u be segi yan yɔrɔ la ka sigi hɛrɛ la. 38U bena kɛ ne ka mɔgɔw ye, ne bena kɛ u ka Ala ye. 39Ne bena dusu kelen le d'u ma, k'u bila sira kelen kan, waasa u ka siran ne ɲa tuma bɛɛ, olu n'u deenw ka hɛrɛ kosɔn. 40Ne bena bɛɛn cɛnbali kɛ n'u ye. Ne bena to ka koɲuman kɛ u ye tuma bɛɛ. Ne bena n koo diya u ye janko u kana u kɔɔ sin ne ma tugu. 41A bena diya ne ye ka koɲuman kɛ u ye. Tiɲɛ na, ne ben'a to u be sigi jamana nin kɔnɔ yan. Ne bena n dɔgɔ don o la k'a kɛ ni n dusu bɛɛ ye tigitigi.› »\n42Ayiwa, Masaba ko: «Ne ye bɔnɛba nin bɛɛ lase siya nin ma cogo min na, o cogo kelen na, ne ye hɛrɛ min bɛɛ koo fɔ, ne ben'a kɛ u b'o sɔrɔ. 43U bena na forow san jamana nin kɔnɔ. Aw b'a fɔra min ma ko dusukasiyɔrɔ lo, ko mɔgɔw te yen, begɛnw te yen, ko yɔrɔ nin dira Babilɔnikaw ma. 44U bena na forow san ka seerew wele k'u sansɛbɛw dilan, k'u ka taamasiɲɛ la o kan. O bena kɛ Bɛnzamɛn mara la, ni Zeruzalɛmu dafɛduguw la, ni Zuda mara duguw la, ni dugu minw be kuluyɔrɔ la, ni kulujukɔrɔ mara la, ni worodugu ɲafan duguw la. Bari, ne bena lafiya d'u ma.» Masaba le ko ten.


Zer 27 AKKDC08 - Zoziyasi dencɛ Sedesiyasi ka masaya - Bible Search\nZer 26 Zer 28\nZeremi be jama tɔɔrɔko fɔ\n1- Zoziyasi dencɛ Sedesiyasii ka masaya daminɛ na Zuda mara la, Masaba ye kuma min fɔ Zeremi ye, o filɛ. 2Masaba y'a fɔ a ye ko: «Taga jurukisɛ ni misiw ka zuu lalaga k'o bila i yɛrɛ kaan na. 3O ci Edɔmu masacɛ ma, ni Mowabu masacɛ, ni amoniw ka masacɛ, ni Tiri masacɛ, ani Sidɔn masacɛ ma. I b'o cii don u ka cidenw bolo, minw nana Zeruzalɛmu, Zuda mara masacɛ Sedesiyasi fɛ. 4I be kuma nin fɔ u ye, u ka taga o fɔ u kuntigiw ye. I ben'a fɔ ko: ‹Masaba, Setigi, Isirayɛli ka Ala ko: Aw bena min fɔ aw kuntigiw ye, o filɛ nin ye: 5Ne le ye dugukolo, ni mɔgɔw, ani begɛnw dan ni n ka fanga ni n ka setigiya ye. Ni ne b'a fɛ ka dugukolo di mɔgɔ min ma, n b'a di o tigi ma. 6Sisan, ne be jamana nunu bɛɛ don n ka baarakɛla, Babilɔni masacɛ Nabukodonozɔri bolo. Ne be kongosogow fana d'a ma janko u k'a mako ɲa. 7Siyaw bɛɛ bena baara kɛ a ye, an'a deen n'a mamaden ye, fɔɔ ka taga se a ka masaya waati bɛɛ ma. O waati la, siya caaman ni masacɛ barikamanw bena kolo a ye.\n8« ‹Ni siya min, walima ni jamana min banna ka Babilɔni masacɛ Nabukodonozɔri ka zuu ta, o kɔrɔ ko ka ban ka baara kɛ a ye, ne bena olu ɲaa gwan ni murujan ni kɔngɔ ani fɔɲɔbana ye, fɔɔ ne ka tɛmɛ ale fɛ k'u sii tunu. Ne Masaba le ko ten. 9Aw do, aw kana mɛnni kɛ aw ka kiraw n'aw ka lagwɛlikɛlaw, ni sikow kɔrɔ fɔbagaw, n'aw ka kirisitigiw ni filɛlikɛlaw ka kuma na, minw b'a fɔra aw ye ko Babilɔni masacɛ tena aw wajibiya ka baara kɛ a ye. 10U be galonkiraya le kɛra aw ye min bena kɛ sababu ye k'aw yɔrɔ jaɲa aw ka dugukolo la. Ne bena aw gwɛn ka taga, aw bena sa. 11Nga ni siya min sɔnna ka baara kɛ Babilɔni masacɛ ye, ne bena olu to ɲasuma na u ka dugukolo kan, u bena sigi yen, k'a sɛnɛ. Ne Masaba le ko ten.› »\n12Ne y'o kuma kelen nin fɔ Zuda mara masacɛ Sedesiyasi ye ko: «Aw ka sɔn Babilɔni masacɛ ka zuu ma, aw ka baara kɛ a n'a ka jamanadenw ye, o la, aw bena to niin la. 13Mun na e n'i ka jama b'a fɛ ka sa murujan ni kɔngɔ ani fɔɲɔbana bolo i ko Masaba y'a fɔ cogo min na siya o siya koo la min ma sɔn ka baara kɛ Babilɔni masacɛ ye? 14Aw kana mɛnni kɛ kiraw fɛ minw b'a fɔra aw ye ko aw tena baara kɛ Babilɔni masacɛ ye. U be galonkiraya le kɛra aw ye. 15Ne m'u ci. U be galonkiraya kɛra ne tɔgɔ la. Ne ben'aw gwɛn ka taga, aw bena sa, aw ni kira minw b'o kirayakuma nunu fɔ aw ye. Ne Masaba le ko ten.»\n16O kɔ, ne Zeremi y'a fɔ sarakalasebagaw, ni jama nin bɛɛ ye ko: «Masaba ko aw ka kiraw be min fɔra ko yanni dɔɔni, ko a tena mɛn, u bena segi ka na ni Masaba ka soo kɔnɔ minanw ye ka bɔ Babilɔni, aw kana u ka kuma lamɛn. U be galonkiraya le kɛra aw ye. 17Aw kana mɛnni kɛ u fɛ. Aw ka baara kɛ Babilɔni masacɛ ye, o la, aw bena to nii na. Mun na aw b'a fɛ dugu nin ka kɛ tomo ye? 18N'u ye kiraw ye, ni Masaba y'a ka kuma don u bolo, u ka jija ka Masaba, Setigi daali waasa minan tɔɔ min b'a ka soo kɔnɔ, ni Zuda mara masacɛ ka soo kɔnɔ ani Zeruzalɛmu kɔnɔ, o fana kana cɛ ka taga Babilɔni. 19Bari Masaba, Setigi b'a fɔra tutunan nunu kama, ni tasaba, ni wotorow, ani minan tɔɔ minw tora dugu nin kɔnɔ koo la, 20Babilɔni masacɛ Nabukodonozɔri tun ma sɔrɔ k'o minw ta Yoyakimu ka dencɛ, Zuda mara masacɛ Yekoniyaj minɛtuma na, ani Zeruzalɛmu faamaw bɛɛ, ni Zuda mara taw minɛtuma na ka bɔ Zeruzalɛmu ka taga Babilɔni. 21Minan tɔɔ minw tora Masaba ka soo kɔnɔ, ni Zuda mara masacɛ ka soo kɔnɔ ani Zeruzalɛmu, Masaba, Setigi, Isirayɛli ka Ala y'a fɔ olu koo la ko: 22‹U bena taga Babilɔni. U bena to yen fɔɔ ni ne nana n janto u la loon min na. O loon na, ne ben'a kɛ u be segi ka na yan yɔrɔ la. Ne Masaba le ko ten.› »


Zanwuyekalo 05, 2020\nNi i bɛ na ka Ala bato taga egilizi ra kirisita ye min kun ye ani lanabagaw ye a farisogo ye. Ka na taga egilizi min bɛ mɔgɔw nanbara ka o hakiri dibi. Ala daari ko a ka Nin Saninman hakiritigiya di i ma waasa egilizi min sinsin bɛ a kan sɛbɛ ra a ka o yira i ra.\nWagati tere kɔnɔ\nɔkutɔburukalo 27, 2019\nAn ka tagama ka kɛɲɛ ni Ala sago ye sani ka tagama dunuɲa dibi ra. Baara kɛ lon bɛɛ i ko Ala ka di kun dɔ kama.


U ye sɛbɛri kɛ Yezu koo la | I deenw kalan\nI deenw kalan\nA KALAN KAAN NIN NA Abkhaz Abui Acoli Afrikaans Ahanta Ajië Albanais Allemand Allememand de Pennsylvanie Altai Alur Amharique Anglais Arabe Arménien Arménien (occidental) Assamais Ateso Aukan Aymara Azéri Azéri (cyrillique) Bachkir Balinais Bambara Baoulé Bas allemend Basque Bassa (Liberia) Bassa (cameroun) Batak (Karo) Batak Simalungun Batak Toba Bengali Biak Bichlamar Bicol Birman Bomu Boulou Bulgare Bété Cambodgien Catalan Cebuano Changana du Mozambique Chavacano Chichewa Chin haka Chin tedim Chin zotung Chinois mandarin (simplifié) Chinois mandarin (traditionnel) Chitonga Chitonga (Malawi) Chitonga (Zimbabwe) Chitumbuka Chokwe Chol Chopi Chuabo Cibemba Cinamwanga Cinyanja Comorien (Ngazidja) Coréen Creole de Maurice Creole seychelles Croate Créole de guinée-bissao Créole haïtien Dangme Danois Dayak ngaju Digor Diola Douala Drehu Dusun Edo Efik Emberá catío Esan Espagnole Estonien Ewé Fidjien Finnois Fon Frafra Français Féroïen Ga Galicien Gallois Garifuna Georgien Gitonga Gokana Goun Grec Groelandais Guarani Guarani (Bolivie) Guerzé Gujarati Guna Haoussa Herero Hiligaynon Hindi Hiri Motu Hmong blanc Hongrois Huastec Hébreu Iban Ibanag Ibinda Igbo Iloko Indonésien Islandais Isoko Italien Japonais Javanais Jula Kabardino-Tcherkess Kabyle Kachin Kalanga (zimbabwe) Kana Kannada Karen S’gaw Kazakh Kazakh (Arabe) Kekchi Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisii Kisonge Kissi Kongo Kpelle Krio Kurde kumanji (Caucase) Kurde kurmanji (cyrillique) Kwangali Kwanyama Kyangonde Lamba Lao Lenje Letton Lhukonzo Lingala Lituanien Lomwe Lovari Luganda Lugbara Lunda Luo Luvale Macédonien Makua Malagach Malay Malayalam Maltais Mam Mambwé-Lungu Maninkakan oriental Manjaque Mapudungun Marathi Marshall Maya Mazahua Mazatec de Huautla Mbukushu Mbunda Mende Miskito Mixe Mixtèque (Guerrero) Mixtèque (Huajuapan) Mizo Mongol Moore Motu Nahuatl (Nord de Puebla) Nahuatl (central) Nahuatl (guerrero) Nahuatl (huasteca) Navajo Ndau Ndonga Ndébélé Ndébélé(Zimbabwe) Nengoné Ngabere Ngangela Nias Nicobarais Niue Norvégien Nyaneka Nyungwe Nzema Néerlandais Népali Oromo Ossete Otetela Otomi (vallee du mezquital) Ourdou Ouzbek Ouïghour (arabe) Paez Pangasinan Papiamento (aruba) Papiamento (curaçao) Pemon Pendjabi Pendjabi (shahmukhi) Piaroa Pidgin camerounais Pidgin nigérian Pidgin salomonien Polonais Portugais Poular Quechua (Ancash) Quechua (Ayacucho) Quechua (Bolivie) Quechua (Cuzco) Quichua (Chimborazo) Quichua (Imbabura) Quichua (Pastaza) Quichua (Santiago Del Estero) Quiché Rapanui Rarotongan Romain Romani (Bulgarie) Romani (Macédoine) Romani (Macédoine, cyrillique) Romani (Nord de la Grèce) Romani (Slovaquie orientale) Romani (Sud de la Grèce) Runyankore Russe Rutooro Samoan Sangir Sango Saramaccan Sarnami Sena Sepedi Serbe Serbe (romain) Serer Sesotho du Lesotho Shona Sidama Silozi Singhalais Slovaque Slovène Soli Somali Sonde Sranan tongo Susu Suédois Swahili Swahili (Rép. dém. du Congo) Swati Tagalog Tahitien Tajiki Tandroy Tankarana Tarahumara central Tarascan Tatar Tcheque Thaï Tigrinya Tiv Tlapanec Toba Tojolabal Tok pisin Tokelau Tongien Toraja Totonaque Tshiluba Tshwa Tsonga Tswana Turc Turkmene Turkmene (cyrillique) Tuvaluan Tuvinian Twi Tzeltal Tzotzil Télougou Tétoum Dili Ukrainien Umbundu Urhobo Valencien Venda Vezo Vietnamien Wallis Waray-Waray Wayuunaiki Wichi Wolaitsa Wolof Xhosa Xârâcùù Yoruba Zapotec (de l'isthme) Zapotec (lachiguiri) Zoulou irlandais ouïghour (écriture cyrillique) tamoul\nU ye sɛbɛri kɛ Yezu koo la\nA LAMƐN KAAN NIN NA\nI ɲɛɛ be cɛɛ nunu na jaa nin kan wa?— Matiyo, Mariki, Luka, Zan, Piyɛri, Zaki, Zude ni Pol lo. U bɛɛ ye ɲɛnamaya kɛ wagati kelen na ni Yezu ye ani u ye koo dɔw sɛbɛ Yezu koo la. An ka kuma dɔɔni u koo la.\nI be mun lo lɔn cɛɛ nunu koo la?\nO cɛɛw la mɔgɔ saba tun ye cidenw ye ani u ye waajuli kɛ ni Yezu ye. I be o mɔgɔ saba nunu lɔn wa?— Matiyo ni Zan ani Piyɛri lo. Ciden Matiyo ni Zan tun be Yezu lɔn ka ɲɛ. U kelen kelen bɛɛ ye kitabu dɔ sɛbɛ ka Yezu ka ɲɛnamaya lakali. Ciden Zan ye kitabu wɛrɛ sɛbɛ min be weele ko Yirali. A fana ye lɛtɛrɛ saba sɛbɛ minw be weele ko Zan ka bataki fɔlɔ, Zan ka bataki filanan ani Zan ka bataki sabanan. Ciden Piyɛri ye lɛtɛrɛ fila sɛbɛ minw be sɔrɔ Bibulu kɔnɔ. U be weele ko Piyɛri ka bataki fɔlɔ ani Piyɛri ka bataki filanan. Jehova tora sankolo la ka kuma minw fɔ Yezu koo la, Piyɛri y’o sɛbɛ a ka bataki filanan kɔnɔ ko: ‘Nin ye ne Dencɛ ye, a koo ka di ne ye. A be ne dusu diya.’\nCɛɛ wɛrɛ minw be jaa nin kan, olu fana ye kitabu dɔw sɛbɛ walisa k’an kalan Yezu koo la. U la kelen ye Mariki ye. Tuma min na u nana Yezu minɛ, n’a sɔrɔ Mariki tun be yen ani koo minw bɛɛ kɛra, a ɲɛɛ lara u kan. Cɛɛ nunu dɔ ye Luka ye. Ale tun ye dɔgɔtɔrɔ ye. N’a sɔrɔ a kɛra kerecɛn ye Yezu sanin kɔ le.\nJaa nin kan, Yezu dɔgɔcɛ fila be yen. Olu fana ye Bibulu sɛbɛbagaw ye. I be u tɔgɔw lɔn wa?— U tɔgɔw ko Zaki ni Zude. A daminɛ na, u lanin tun tɛ Yezu la. U yɛrɛ tun b’a miiri ko a kuun wulila. Nka kɔfɛ, u lara Yezu la ani u kɛra kerecɛnw ye.\nI ɲɛɛ be mɔgɔ laban min na jaa nin kan, ale fana ye Bibulu sɛbɛbaga dɔ ye. A tɔgɔ ko Pol. Sanni a ka kɛ kerecɛn ye, a tɔgɔ tun ko Sɔli. Kerecɛnw koo tun man di a ye fewu ani a y’u tɔɔrɔ kosɔbɛ. I b’a lɔn fɛɛn min y’a to Pol kɛra kerecɛn ye wa?— Loon dɔ, Pol tun be tagara dugu dɔ la. A barila ka kumakan dɔ mɛn ka bɔ sankolo la. Yezu kumakan tun lo! A ye Pol ɲininga ko: ‘Sɔli, Sɔli, mun na i be ne ka kalandenw tɔɔrɔla ten?’ O kɔ, Pol y’a sɔɔn yɛlɛma ani a kɛra kerecɛn ye. Pol ye Bibulu ka kitabu 14 sɛbɛ, k’a ta Ɔrɔmukaw ka kitabu ma ka taga a bila Eburuw ka kitabu ma.\nAn be Bibulu kalan loon o loon, tiɲɛn tɛ?— N’an be Bibulu kalan, an bena koo caaman lɔn Yezu koo la. I b’a fɛ ka dɔ lɔn tugun Yezu koo la wa?—\nVƐRISE NUNU KALAN I KA BIBULU KƆNƆ\n2 Piyɛri 1:16-18\nMariki 3:21; 14:51\nYezu ka ciden jumanw ye sɛbɛri kɛ a koo la?\nBibulu sɛbɛbaga fila jumanw tun ye Yezu dɔgɔcɛw ye?\nPol kɛra kerecɛn ye cogo di?\nA ci dɔ ma A ci dɔ ma U ye sɛbɛri kɛ Yezu koo la\nA diyara an ye ka gundo min lɔn\nErebɛka tun b’a fɛ ka Jehova dusu diya\nRahab lara Jehova la\nA ye a facɛ ni Jehova dusu diya\nSamuyɛli tora ka koo ɲuman kɛ\nDawuda ma siran\nI delila k’a miiri ko i be i kelen, ani i siranna wa?\nTeri ɲumanw tun be Zoziyasi fɛ\nZeremi ma Jehova ka kuma fɔli dabila\nYezu ye mɛnni kɛ tuma bɛɛ\nPol belenden jaa tun ka gwɛlɛ\nTimote tun b’a fɛ ka mɔgɔw dɛmɛ\nMasaya min bena dugukolo bɛɛ mara\nTexte Options de téléchargement des publications numériques I deenw kalan\nAudio Fɛɛn lamɛntaw telesarse cogow I deenw kalan\nA ci dɔ ma A ci dɔ ma I deenw kalan\nCopyright © 2020 Watch Tower Bible and Tract Society of Pennsylvania. SITE WEB NIN KA SARATIW | KUNNAFONIW MARACOGO SARATIW


Lok 2nan 4 AKKDC08 - A ye sarakabɔyɔrɔ dɔ dilan ni zira - Bible Search\nLok 2nan 3 Lok 2nan 5\nLok 2nan 4\n1- A ye sarakabɔyɔrɔ dɔ dilan ni zira ye, a jaɲa ye mɛtɛrɛ tan ye, a kɔnɔ boɲa ye mɛtɛrɛ tan ye, a jaɲa sanfɛ, o ye mɛtɛrɛ duuru ye.\n2A ye tasaba dilan ni nigɛ ye, ale kɔnɔ waga ye mɛtɛrɛ duuru ye. A tun koorinin lo. A jaɲa sanfɛ, o tun ye mɛtɛrɛ fila ni tilan ye. K'a daa lamini, o tun ye mɛtɛrɛ tan ni duuru ye. 3Tura jaaw tun dilannin be a daa jukɔrɔla la k'a lamini, mɛtɛrɛ kelen o mɛtɛrɛ kelen, jaa mugan. Tura jaa nunu tun kɛnin be ka tasaba nin lamini siɲɛ fila. U tun dilanna ni tasa nin ye ɲɔgɔn fɛ. 4Tasaba nin tun siginin be tura jaa tan ni fila kan, ka saba ɲaa sin kɔgɔdugu faan na, saba tileben faan fɛ, saba worodugu faan fɛ, saba kɔrɔn fɛ. Tasaba nin tun siginin b'u kan. U kɔfɛla bɛɛ tun be tasaba nin kɔrɔ. 5Tasaba nin dagolo gwiliya tun be mɔgɔ tigɛ bɔ. A dagolo tun be i n'a fɔ minnifilen ta, walima feeren. Litiri waa kɛmɛ ni mugan (120 000) ɲɔgɔn tun b'a fa.\n6- A ye daga tan dilan fana, ka duuru bila kinibolo fɛ, ka duuru bila numanbolo fɛ. Olu tun be yen yɛrɛsaniya kama. U ye begɛn minw faga k'o kɛ saraka jɛnitaw ye, u tun be to k'olu sogo ko daga nunu kɔnɔ. Tasaba nin tun bilara sarakalasebagaw ka yɛrɛsaniya kama.\n7- A ye fitinɛ tan dilan ni sanu ye ka kɛɲɛ n'u dilancogo ye, k'o bila Alabatoso kɔnɔ. Duuru tun be kinibolo fɛ, duuru tun be numanbolo fɛ. 8- A ye tabali tan fana dilan k'u bila Alabatoso kɔnɔ, duuru kinibolo fɛ, duuru numanbolo fɛ. A ye jifilen sanulaman deen kɛmɛ dilan fana. 9A ye sarakalasebagaw ka luu lɔ, ka luba fana lɔ, k'a donda koonw dilan ka zira mɔ u kan.\n10A ye tasaba nin sigi kinibolo fɛ soo nin nɔnkɔn na, min be worodugu ni kɔrɔn furancɛ la. 11Iramu ye dagaw, ni pɛluw, ani jifilenw dilan tuma min na, a tun be baara min kɛra masacɛ Solomani ye Ala ka soo kama, a tilara o la: 12tutunan fila, ni daga fila, minw tun be tutunan nunu sanfɛ, ani masirifɛn dɔ, min tun kɛnin be ka daga nunu masiri tutunan nunu sanfɛ. 13A tun ye gerenadiyiriden jaa kɛmɛ naani dilan fana, masirifɛn fila nunu na. Yiriden sira fila tun b'o kelen kelen na, ka daga nunu masiri, tutunanw sanfɛ. 14A tun ye wotorow n'u dagaw dilan fana, k'o sigi u kɔnɔ, 15ani tasaba, n'a jukɔrɔ tura jaa tan ni fila, 16ani tasaw ni pɛluw, ani sogosɔgɔfɛnw, n'o minan tɔw bɛɛ.\nIramu Abi tun ye minan minw bɛɛ dilan masacɛ Solomani ye Masaba ka soo kama, o bɛɛ tun kɛra ni zira ye min baarala ka ɲa.\n17Masacɛ y'a kɛ u ye zira nin yeelen ka minan nunu dilan bɔgɔminanw kɔnɔ Zurudɛn baji kɛnɛ na, Sukɔti ni Seredata furancɛ la.\n18Solomani y'o fɛɛn nunu bɛɛ dilan caaman, fɔɔ o zira gwiliya tun ma se ka jati.\n19A ye Ala ka soo kɔnɔ minanw fana dilan: sarakabɔyɔrɔ sanulaman, ni tabaliw, buru min be di Ala ma be bila minw kan, 20ni fitinɛ bilafɛn minw dilanna ni sanu yɛrɛ yɛrɛ ye, n'u fitinɛw, minw ka kan ka mana boon saniyanin nin kɔnɔ ka kɛɲɛ n'a latigɛcogo ye, 21ani fitinɛw, kuruyɔrɔ be minw na i ko feerenw, ni fitinɛ daa bɔfɛn sanulamanw, minw dilanna ni sanu yɛrɛ yɛrɛ ye. 22A ye fitinɛ juru tigɛminanw, ni jifilenw, ani minnifilenw ni dagaw fana dilan ni sanu yɛrɛ yɛrɛ ye. A tun ye Alabatoso koon sanulamanw fana dilan: Ala sigiyɔrɔ dalakon, ani bonba ta.


Bɔk 20 AKKDC08 - Ala ye kuma nunu bɛɛ fɔ fana ko: «Ne - Bible Search\nBɔk 19 Bɔk 21\nAla ka sariyaw\n1Ala ye kuma nunu bɛɛ fɔ fana ko:\n2«Ne ye Masaba ye, aw ka Ala, min y'aw bɔ Ezipiti jamana na, k'aw bɔ jɔnya la.\n3«Aw kana fɛɛn wɛrɛ bato fɔɔ ne kelenpe.\n4- «Aw kana joo si dilan aw yɛrɛ ye, k'a kɛ i n'a fɔ sanfɛ fɛɛn dɔ jaa, walima dugukolo kan fɛɛn, walima jikɔnɔfɛn. 5- Aw kana aw kunbiri gwan o kɔrɔ, aw kana u bato, bari ne Masaba aw ka Ala, keliya be ne la. Ne be faaw ka tilenbaliyako hakɛ bɔ u deenw na fɔɔ ka ta'a bila ne kɔniyabagaw mamadenw n'u ka tulomasamaw na. 6Nga minw be ne kanu ka ne ka kuma mara, ne be makari olu kɔmɔgɔw la fɔɔ *filankuru caaman.\n7- «Aw kana ne, Masaba aw ka Ala tɔgɔ wele gwansan, bari mɔgɔ min be ne tɔgɔ wele gwansan, ne Masaba tena o tigi jalakibali to.\n8- «Aw k'aw hakili to lafiɲɛlon na k'a bila ne Masaba ye. 9- Tile wɔɔrɔ kɔnɔ, aw bena aw ka baara bɛɛ kɛ. 10Nga tile wolonwulanan loon ye ne Masaba aw ka Ala ka lafiɲɛlon ye. Aw kana baara si kɛ o loon na, aw n'aw dencɛw, n'aw denmusow, ani aw ka jɔncɛw n'aw ka jɔnmusow, ani aw ka begɛnw ni lonanw, minw b'aw ka dugu kɔnɔ. 11- Bari ne, Masaba ye sankolo ni dugukolo ani kɔgɔji, n'u kɔnɔnafɛnw bɛɛ dan tile wɔɔrɔ kɔnɔ ka sɔrɔ ka lafiɲɛ tile wolonwulanan loon na. O le y'a to ne Masaba ye barika don lafiɲɛlon na k'a kɛ ne ta ye.\n12- «Aw k'aw faa n'aw baa boɲa, janko ne, Masaba aw ka Ala bena jamana min d'aw ma, aw ka sijan sɔrɔ o kɔnɔ.\n13- «Aw kana mɔgɔ faga.\n14- «Aw kana kakalaya kɛ.\n15- «Aw kana soɲali kɛ.\n16- «Aw kana galon la aw mɔgɔɲɔgɔn kan.\n17- «Aw ɲaa kana bɔ aw mɔgɔɲɔgɔn ka soo fɛ. Aw ɲaa kana bɔ aw mɔgɔɲɔgɔn muso fɛ, walima a ka jɔncɛ, walima a ka jɔnmuso, walima a ka misi, walima a ka fali, walima a bololafɛn si fɛ.»\nIsirayɛlidenw be siran\n18- Jama ye saan pɛrɛnkan ni buru fiyɛkan mɛn, ka saan manamanatɔ ye, ani ka kulu sisitɔ ye tuma min na, u yɛrɛyɛrɛla siranya bolo. U lɔra yɔrɔjan na 19k'a fɔ Musa ye ko: «Ele yɛrɛ ka kuma an fɛ, an bena i lamɛn, nga Ala yɛrɛ kana kuma an fɛ, n'o tɛ, an bena sa.»\n20Musa y'a fɔ jama ye ko: «Aw kana siran, Ala nana aw kɔrɔbɔ le, janko aw ka siran a ɲa, ani aw kana na hakɛ kɛ.» 21Ayiwa, jama tora yɔrɔjan. Ala tun be sankaba finman min kɔnɔ, Musa gwɛrɛla o la.\nSariya minw sigira sarakabɔlan kosɔn\n22Masaba y'a fɔ Musa ye ko a k'a fɔ Isirayɛlidenw ye ko: «Aw yɛrɛw y'a ye ko ne kumana aw fɛ ka bɔ sankolo la. 23Aw kana joo si dilan aw yɛrɛ ye ni warigwɛ, walima sanu ye ka fara ne kan. 24Aw ka sarakabɔyɔrɔ lɔ ne ye ni bɔgɔ ye k'aw ka saraka jɛnitaw n'aw ka jɛnɲɔgɔnya sarakaw bɔ ne ye o kan, aw ka begɛnmisɛnw n'aw ka misiw. Ne bena n yɛrɛ yira yɔrɔ o yɔrɔ, ne bena aw ta ɲa. 25- N'aw be sarakabɔyɔrɔ lɔ ne ye ni kabakuruw ye, aw kan'a lɔ ni kabakurulɛsɛninw ye, bari n'aw be kabakuru lɛsɛ ni aw ka minanw ye tuma min na, aw b'o nɔgɔ. 26Aw kana yɛlɛ yɛlɛyɛlɛnan kan ka sɔrɔ ka yɛlɛ ne ka sarakabɔyɔrɔ kan janko aw yɛlɛtɔ, aw julakolon kana ye.»


Yezu be dumuni kɛra Simɔn ka soo | Yezu ka ɲɛnamaya\nYezu be dumuni kɛra Simɔn ka soo Betani dugu la\nMATIYO 26:6-13 MARIKI 14:3-9 ZAN 11:55–12:11\nYEZU BE KƆSEGI BETANI, ZERUZALƐMU GƐRƐFƐ\nMARIYAMU BE TULU KASADIMAN BƆN YEZU KUUN NA\nYezu bɔra Zeriko, a be tagara Betani dugu la. A ka ɲi ka kilomɛtɛrɛ 20 kɛ tagama na kuluyɔrɔw la. Lazari n’a balimamuso fila be Betani dugudennin lo la. O dugu be sɔrɔ oliviyeyirikulu tilebɔ fan fɛ. Kilomɛtɛrɛ saba lo b’o yɔrɔ ni Zeruzalɛmu cɛ.\nYahutu caaman sera Zeruzalɛmu ka ban Tɛmɛnkan seli kama. U nana joona walisa “k’u yɛrɛ saniya ka kɛɲɛ n’u ka landa ye.” U b’o kɛ n’a y’a sɔrɔ u magara suu dɔ la wala u ye koo dɔ kɛ min y’a to u saniyanin tɛ (Zan 11:55; Nɔnburuw 9:6-10). U dɔw ye ɲɔgɔn lajɛn Alabatosoba kɔnɔ. U be ɲɔgɔn ɲiningara ni Yezu bena na wala n’a tɛna na Tɛmɛnkan seli kɛ.—Zan 11:56.\nU tora ka ɲɔgɔn sɔsɔ Yezu koo la. Diinan kuntigi dɔw tun b’a fɛ ka Yezu minɛ k’a faga. U ko mɔgɔ o mɔgɔ b’a lɔn Yezu be yɔrɔ min na, a k’o fɔ olu ye walisa u ka ‘taga a minɛ.’ (Zan 11:57). Tuma min na Yezu ye Lazari suu lakunu, diinan kuntigiw tun b’a fɛ k’a faga (Zan 11:49-53). O kama dɔw lanin t’a la ko Yezu bena na jamayɔrɔ la.\nYezu sera Betani “tile wɔɔrɔ” sanni Tɛmɛnkan seli ka se (Zan 12:1). O bɛnna jumalon ma. O loon dugusagwɛ (Nisankalo tile 8nan) tun ye lafiɲɛlon ye, min be daminɛ tileben tuma na. Nka Yezu sera Betani ka kɔn o wagati ɲɛ sabu a tun tɛ se k’o tagama kɛ lafiɲɛlon na (jumalon tileben tuma ani samedilon tileben tuma cɛ). O tun daganin tɛ Yahutuw ka sariya sira fɛ. N’a sɔrɔ Yezu tagara Lazari ka soo i ko a tun be deli k’a kɛ cogo min na.\nSimɔn fana be Betani dugu la. A ye Yezu n’a tagamaɲɔgɔnw ani Lazari weele ka na dumuni kɛ samedilon sufɛ a ka soo. U tun be Simɔn weele ko ‘kunatɔcɛ.’ N’a sɔrɔ kunatɔ bana tun b’a la ani Yezu y’a kɛnɛya. Komi Marita tɛ sɛgɛn baara la, ale lo tun be dumuni dira u ma. Mariyamu tun b’a mako don Yezu la kosɔbɛ. Nka, nin sen fɛ, a ye koo dɔ kɛ min ye sɔsɔli lawuli.\nMariyamu ye daganin dɔ dayɛlɛ, ani “tulu kasadiman ɲanaman” tun fanin b’a kɔnɔ (Zan 12:3). O tulu sɔngɔ tun ka ca kosɔbɛ: a tun be warigwɛ deen kɛmɛ saba bɔ. O tun ye saan kelen ɲɔgɔn sara ye! Mariyamu y’o tulu bɔn Yezu kuun na. O kɔ, a ye dɔ bɔn Yezu seenw kan ka tila k’a kunsigi kɛ k’a seenw jɔsi. Boon bɛɛ fara o tulu kasa la.\nYezu ka kalandenw dimina ani u y’a fɔ ɲɔgɔn ye ko: “Mun na a ye tulu kasadiman nin cɛn ten?” (Mariki 14:4). Zuda Isikariyɔti ko: “Mun na u ma tulu kasadiman nin feere warigwɛ deen kɛmɛ saba la, janko k’o wari di fantanw ma”? (Zan 12: 5). Tiɲɛn na, a ma kɛ ko fantanw makari le tun b’a la dɛ. Nka, kalandenw tun ye warikɛsu min kalifa a ma, a tun be to ka wari soɲɛ o kɔnɔ.\nYezu ye Mariyamu lafasa ko: “Mun na aw b’a dusu kasi? A ye koɲuman le kɛ ne ye ten. Aw bena to ni fantanw ye tuma bɛɛ. Nga ne tena to n’aw ye tuma bɛɛ. Muso nin ye tulu nin bɔn ne fari kan, waasa ka ne fari labɛn ne suu donlon kama. Tiɲɛ na, ne b’a fɔ aw ye ko kibaru diman nin mana fɔ diɲɛ yɔrɔ o yɔrɔ, muso nin ye min kɛ ne ye, a tɔgɔ bena fɔ, mɔgɔw hakili be to a la.”—Matiyo 26:10-13.\nA tile kelen ni kɔ ye nin ye Yezu be Betani ani mɔgɔw b’a nali kofɔra yɔrɔ bɛɛ. Yahutu caaman nana Simɔn ka soo walisa ka Yezu ye. Nka, o dɔrɔn tɛ. U tun b’a fɛ ka Lazari fana ye, Yezu “tun ye min kunun” ka bɔ saya la (Zan 12:9). Sarakalasebagaw kuntigiw y’a latigɛ ka Yezu ni Lazari faga. U tun b’a miiri ko komi Yezu ye Lazari suu kunu, o lo y’a to mɔgɔ caaman lara Yezu la. O diinan kuntigiw tun ye mɔgɔ juguw yɛrɛ lo ye!\nYahutuw tun be baro kɛra mun lo koo la Alabatosoba kɔnɔ?\nMun na Yezu ma na Betani samedilon, nka a nana jumalon?\nMariyamu ye mun lo kɛ min ye sɔsɔli lawuli? Yezu y’a lafasa cogo di?\nMun lo b’a yira ko diinan kuntigiw tun ye mɔgɔ juguw yɛrɛ lo ye?\nA ci dɔ ma A ci dɔ ma Yezu be dumuni kɛra Simɔn ka soo Betani dugu la\njy sap. 101 ɲɛɛ 236-237


Nee 9 AKKDC08 - O kalo kelen nin tile mugan ni naaninan - Bible Search\nNee 8 Nee 10\nJama be Ala daali\n1O kalo kelen nin tile mugan ni naaninan loon, Isirayɛlidenw ye ɲɔgɔn lajɛn, janko u ka suun don. U tun ye dusukasifaniw don ka buguri kɛ u yɛrɛ kan. 2Minw tun ye Isirayɛlidenw ye, olu faranna siya tɔw la, ka na u ka hakɛw, ani u faaw ka kojuguw fɔ. 3U lɔra seen kan. Masaba u ka Ala ka sariyasɛbɛ kalanna u ɲana sɔgɔma k'u ka kojuguw fɔ tilegwanfɛ. O kɔ, u y'u kunbiri gwan Masaba u ka Ala ɲakɔrɔ.\n4Levi kɔmɔgɔ Yesuwa ni Bani, ani Kadimiyɛli ni Sebaniya ani Buni, ni Serebiya ani Bani ni Kenani, yɛlɛla ka lɔ sanfɛ k'u kaan kɔrɔta ka to ka Masaba u ka Ala daali. 5O kɔ, Levi kɔmɔgɔ ni Yesuwa ani Kadimiyɛli, ni Bani ani Asabineya, ni Serebiya, ni Odawiya ani Sebaniya ni Petaya, y'a fɔ ko: «Aw ye wili ka Masaba aw ka Ala tanu tuma bɛɛ la.\n«Masaba, boɲa ka la i tɔgɔba kan, i tɔgɔ ka tanu, foyi te i bɔ.\n6«E kelen le ye Masaba ye! E le ye sankolo dan, ani lolow bɛɛ, ni dugukolo ni fɛɛn minw bɛɛ b'a kan, ni kɔgɔji n'a kɔnɔna fɛɛnw bɛɛ. Ele le be kɛ o fɛɛn nunu bɛɛ be to nii la, sankolo kɔnɔ setigiw bɛɛ b'u kunbiri gwan e kɔrɔ. 7- Masa Ala, ele le ye Abramu woloma k'a wele ka bɔ Kalide jamana na, Uri dugu kɔnɔ, k'a tɔgɔ yɛlɛma k'a kɛ Ibrayima ye. 8- E tun y'a ye ko a kɛra mɔgɔsɔbɛ ye i ɲana, o la i bɛnna n'a ye ko i bena kanaanw ni itiw ani amoriw ni periziw, ani zebuziw ni girigasiw ka jamanaw d'a kɔmɔgɔw ma. E do y'o kɛ, bari e tilennin lo.\n9- «E y'an faaw ka sɛgɛn ye k'u to Ezipiti jamana na, e fana y'u kulekan mɛn Buruku kɔgɔji kɔrɔ. 10- I ye taamasiɲɛw ni kabakow kɛ Ezipiti masacɛ la, n'a ka dakɔrɔsigiw n'a ka jamana deenw bɛɛ la, bari u tun be kojugu minw kɛ an faaw la u ka yɛrɛboɲa kɔnɔ, e tun y'o ye. E fana tun y'a kɛ i tɔgɔ bɔra i n'a fɔ a be cogo min na bii. 11- I ye kɔgɔji tilan fila u ɲafɛ, u tɛmɛna yɔrɔ janin na jii nin cɛma, nga mɔgɔ minw tun b'u kɔgwɛnna, i y'a kɛ olu tora jii kɔnɔ, i n'a fɔ kabakuru min filila jii jukɔrɔ min ka dun kosɔbɛ. 12- Tilefɛ, i ye sankaba kɛ ale bilara u ɲa ka to ka sira yira u la, sufɛ a ka kɛ tasuma ye ka yeelen bɔ u ye u ka tɛmɛsira kan. 13- E tun jigira Sinayi kulu kan, k'i to sankolo la i tun kumana u fɛ, ka siraɲuman yira u la, ka tiɲɛ sariya sigi u ye ka tana ni landaw sigi u ye minw ka ɲi. 14E y'i ka lafiɲɛlon saniyanin koo fɔ u ye, ka tana ni landaw ni sariya d'u ma i ka baarakɛla Musa sababu la. 15- Kɔngɔ tun b'u la tuma min na, i y'a kɛ dumuni bɔra sanfɛ ka jigi u ye. Minnɔgɔ tun y'u minɛ fana, i ye jii kɛ a bɔra farakuru la u y'a min. I fana y'a fɔ u ye k'u ka don ka sigi jamana nin kɔnɔ k'a tigiya kɛ, i tun ye min layidu ta u ye ka sinsin a kan.\n16- «Nga an faaw y'u yɛrɛ boɲa k'u tulo gwɛlɛya, u ma sɔn ka mɛnni kɛ i ka sariya la. 17- U tun banna ka mɛnni kɛ i fɛ, i ye kabako minw kɛ u ye, u ɲinɛna n'u ye. U y'u tulo gwɛlɛya, u murutira k'a fɔ ko u bena segi ka taga jɔnyabaara la. Nga e Ala, e labɛnnin be ka yafa, i ka ɲi, i ye makaritigi ye, i te dimi joona, i ka ɲumanya ka bon, o la i ma sɔn k'u fili, 18- hali tuma min na u ye misiden jaa dilan k'a fɔ ko nin le ye u ka Ala ye min y'u bɔ Ezipiti jamana na. A kɛra ten, u ye kojuguba kɛ.\n19- «E ka makari kosɔn, i ma sɔn k'u bila abada k'u to kongokolon kɔnɔ, sankaba tora u ɲa ka sira yira u la tilefɛ, ani sankaba tasumaman ye yeelen bɔ u ye sufɛ fana u ka tɛmɛsira kan. 20E y'i ka Nii ɲanaman d'u ma janko u ka lɔnniya sɔrɔ. E y'i ka maanɛ d'u ma a ka kɛ u ka dumuni ye, i ye jii d'u ma fana minnɔgɔ tuma na. 21I tora u fɛ saan bi naani kɔnɔ kongokolon kɔnɔ k'u mako ɲa. U tun ma dɛsɛ foyi la, u ka faniw ma faran, u seenw ma funu.\n22- «I ye see d'u ma u sera masacɛw kɔrɔ ani siya wɛrɛw, i ye minw ka jamanaw tilan u cɛ. U ye masacɛ Siŋɔn ka jamana Ɛsibɔn minɛ k'o kɛ u yɛrɛ ta ye, ka masacɛ Ɔgi ka jamana *Basan minɛ fana. 23- I y'u deenw caya kosɔbɛ i n'a fɔ lolow, i tun y'a fɔ u faaw ye ko u ka taga jamana min minɛ, i y'a kɛ u sera ka don o yɔrɔ la. 24- U sera ka don jamana nin kɔnɔ k'a minɛ k'a kɛ u yɛrɛ ta ye, i ye jamana nin mɔgɔw fanga cɛn u ɲakɔrɔ minw ye kanaanw ye, i ye olu don u bolo, ani masacɛw ni jamana kɔnɔ siyaw, janko u k'u yɛrɛ sago kɛ u la. 25- U sera ka dugu farimanw minɛ ani dugukoloɲumanw, ka soow minɛ, minw fanin be minan sifa bɛɛ la, ani kɔlɔnw, ni *ɛrɛzɛnforow, ani olivuforow ni yiri minw be deen caaman. U ye dumuni kɛ ka fa, ka boɲa. U tora ɲasuma na i ka ɲumanya kosɔn.\n26- «O bɛɛ n'a ta, u wilila ka muruti i ma, i ye sariya min sigi u ye, u y'o bila kɔfɛ. U ye i ka kiraw faga, e tun ye minw ci janko olu k'u dɛmɛ u ka kɔsegi i ma. A kɛra ten, u ye kojuguba kɛ i la. 27O la, e tun y'u bila, u juguw sera u kɔrɔ k'u tɔɔrɔ. Nga u ka sɛgɛn tuma na, u kasira i nɔɔ fɛ, k'i to sankolo kɔnɔ, i y'u kaan mɛn, i ka makari kosɔn, i ye bɔsibaga dɔw di u ma minw y'u bɔsi u juguw bolo. 28Nga u ye hɛrɛ sɔrɔ dɔrɔn, u y'a daminɛ tugu ka kojugu kɛ i ɲakɔrɔ. O la, i tun y'a to u juguw sera u kɔrɔ, k'u tɔɔrɔ. O kɔ, u kasira i nɔɔ fɛ tugu, ka e to sankolo kɔnɔ, e y'u kasikan mɛn tugu k'u tila ka bɔ u juguw bolo siɲɛ caaman i ka makari kosɔn. 29- I y'a ɲini u fɛ sɔbɛ la k'u ka kɔsegi ka na i ka sariya bato, nga u tora u ka yɛrɛboɲa na, u ma sɔn ka mɛnni kɛ i fɛ. U tora k'i ka sariyaw cɛn minw sababu la mɔgɔ be se ka to nii na. U kɛra mɔgɔmurutininw ye ani tulogwɛlɛnw ye, u ma sɔn ka mɛnni kɛ fewu.\n30- «I muɲuna u kɔrɔ saan caaman kɔnɔ, i ka kiraw y'u lasɔmi i ka Nii barika la, nga u ma sɔn ka mɛnni kɛ. O la, e y'u don siya wɛrɛw bolo ka bɔ jamana wɛrɛw la. 31O bɛɛ n'a ta, i ma u halaki, i fana ma u bila fewu, i ka makari kosɔn, bari e Ala, i ka ɲi, i ye makaritigi ye.\n32- «O la sisan, an ka Ala, e min ka bon, see fana b'i ye ani mɔgɔ ka kan ka siran i ɲa, e min be to i ka layidu kan kantigiya la, an n'an ka masacɛw, n'an kuntigiw, n'an ka sarakalasebagaw, n'an ka kiraw, n'an faaw, n'i ka jama bɛɛ ye tɔɔrɔ minw sɔrɔ Asirikaw ka masacɛw ka tile la fɔɔ ka na se bii ma, i kana u filɛ kofitini ye. 33E ye fɛɛn o fɛɛn kɛ an na, o tilennin lo, bari ele ye kantigi ye nga an ye kojugu kɛ. 34An ka masacɛw, n'an kuntigiw, n'an ka sarakalasebagaw n'an faaw ma sɔn k'i ka sariya bato, u ma sɔn ka mɛnni kɛ i ka fɔta la n'i ka lasɔminiw na. 35I ye hɛrɛ kɛ u ye ka jamanaba ni dugukoloɲuman di u ma ka sigi yen. Hali k'u to u yɛrɛ ka mara nin kɔnɔ hɛrɛ la, u ma sɔn k'u ka kojuguw dabila k'i bato. 36Bii, an kɛra jɔɔnw ye, i tun ye jamana min di an faaw ma, janko u ka se k'a suman dumu n'a kɔnɔfɛn tɔw, an kɛra jɔɔnw ye o kɔnɔ. 37I y'an don masacɛ minw bolo, olu le b'a tɔnɔ sɔrɔla kosɔbɛ, an ka hakɛw kosɔn. O la, u b'u sago kɛ an na, n'an ka begɛnw na, a kɛra ten an dusukasinin be kosɔbɛ.»


Yir 7 AKKDC08 - O kɔ, n ye mɛlɛkɛ naani ye. U lɔnin be - Bible Search\nYir 6 Yir 8\nAla ye minw woloma\n1- O kɔ, n ye mɛlɛkɛ naani ye. U lɔnin be kelen kelen dugukolo faan naani la. Olu tun ye fɔɲɔb siri ka lɔ waasa fɔɲɔ kana fiyɛ dugukolo ni kɔgɔji, ani yiriw kan. 2N ye mɛlɛkɛ wɛrɛ bɔtɔ ye kɔrɔn fɛ. Nitigi Ala ka taamasiɲɛ tun b'a bolo. See tun dira mɛlɛkɛ naani minw ma k'u ka dugukolo ni kɔgɔji halaki, ale mɛlɛkɛ nin pɛrɛnna k'a fɔ olu ye ko: 3- «Aw kana dugukolo ni kɔgɔji, ani yiriw halaki fɔlɔ. Mɔgɔ minw be an ka Ala sago kɛ, aw k'a to an b'a ka taamasiɲɛ kɛ olu teen na fɔlɔ.» 4Taamasiɲɛ kɛra minw teen na, ne y'olu daa mɛn. U tun ye mɔgɔ waa kɛmɛ ni bi naani ni naani (144 000) ye. U bɔra Isirayɛlidenw ka kɔmɔgɔw bɛɛ la.\n5Zuda kɔmɔgɔw tun ye waa tan ni fila (12 000) ye.\nUrubɛn kɔmɔgɔw tun ye waa tan ni fila ye.\nGadi kɔmɔgɔw tun ye waa tan ni fila ye.\n6Azɛri kɔmɔgɔw tun ye waa tan ni fila ye.\nNɛfutali kɔmɔgɔw tun ye waa tan ni fila ye.\nManase kɔmɔgɔw tun ye waa tan ni fila ye.\n7Simeyɔn kɔmɔgɔw tun ye waa tan ni fila ye.\nLevi kɔmɔgɔw tun ye waa tan ni fila ye.\nIsakari kɔmɔgɔw tun ye waa tan ni fila ye.\n8Zabulɔn kɔmɔgɔw tun ye waa tan ni fila ye.\nYusufu kɔmɔgɔw tun ye waa tan ni fila ye.\nBɛnzamɛn kɔmɔgɔw ta tun ye waa tan ni fila ye.\nAla ka mɔgɔ weleninw be setigiya sɔrɔ\n9O tɛmɛnin kɔ, ne ko n be filɛli kɛ tugu, ne ye jamaba dɔ ye, mɔgɔ si te se ka minw jati k'u daa lɔn. Jamanaw bɛɛ mɔgɔw tun b'a la, ni siya bɛɛ. U lɔnin tun be masasigilan ni Sagaden ɲafɛ. Fanigwɛ tun b'u kaan na, tenfuraburu minɛnin tun b'u bolo la. 10U tun be to k'u kaan kɔrɔta k'a fɔ ko:\n«An ka Ala min be masasigilan kan,\nanw kisira ale ni Sagaden sababu la.»\n11Mɛlɛkɛ minw bɛɛ tun be masasigilan lamini na, ni cɛkɔrɔba nunu, ani nimanfɛn naani nunu bɛɛ y'u kunbiri gwan masasigilan ɲafɛ ka Ala bato, 12ka to k'a fɔ ko:\nTanuli, nɔɔrɔ, ani hakilitigiya,\no y'an ka Ala ta ye.\nBarika ka la a ye.\nBoɲa ni setigiya ani fangatigiya y'a ta ye tuma bɛɛ la.\n13O kɔ, cɛkɔrɔba nunu kelen ye ne ɲininga ko: «Fani gwɛman be minw kaan na, jɔnw lo? U bɔra min?»\n14- N y'a jaabi ko: «E le b'o lɔn matigi.»\nA ko ne ma: «Minw bɔra tɔɔrɔba nin na, n'u y'u ka faniw ko ka gwɛ Sagaden joli la, olu lo. 15O kama, u lɔnin be Ala ka masasigilan ɲafɛ ka to k'a bato a ka soo kɔnɔ suu ni tile. Ayiwa, min siginin be masasigilan kan, ale bena u tanga. 16- Kɔngɔ ni minnɔgɔ tena u minɛ tugu, tile tena u jɛni, funteni fana tena u tɔɔrɔ tugu. 17- Bari Sagaden min be masa ka sigiyɔrɔ cɛmancɛ la, ale lo bena kɛ u dɛndɛbaga ye.\nA bena taga n'u ye jii ɲanaman yɔrɔw la, u be min.\nAla bena u ɲaji bɛɛ cɛ.»


Mas fɔlɔ 9 AKKDC08 - Solomani tilara Masaba ka soo - Bible Search\nMas fɔlɔ 8 Mas fɔlɔ 10\nMas fɔlɔ 9\nAla b'a yɛrɛ yira Solomani na tugu\n(Lok 2nan 7.11-22)\n1Solomani tilara Masaba ka soo lɔbaara la, ani masaso ta, n'a diyanataw bɛɛ la tuma min na, 2- Masaba y'a yɛrɛ yira a la tugu, i n'a fɔ a tun y'a kɛ cogo min na Gabaŋɔn. 3Masaba y'a fɔ a ye ko: «I ye daalili min kɛ, ne y'o mɛn. I ye soo min lɔ, ne y'o kɛ n ta ye janko ne ka to a kɔnɔ tuma bɛɛ. Ne bena n hakili to a la tuma bɛɛ k'a koo to n kɔnɔ. 4Ele kɔni, n'i be taama ne ɲakɔrɔ ni dusu gwɛnin ni tilenninya ye, i n'a fɔ i facɛ Dawuda y'a kɛ cogo min na, n'i ye ne ka fɔta bɛɛ bato, ani ne ka sariyaw, ni ka n ka kolatigɛninw kɛ, 5- n bena barika don i ka masaya la tuma bɛɛ Isirayɛlidenw kunna, i ko ne tun y'a fɔ i faa Dawuda ye cogo min na, ko a tena fɔn kɔmɔgɔ la Isirayɛlidenw kunna.\n6«Nga n'aw, walima aw deenw, y'aw kɔɔ sin ne ma, n'aw ma sɔn ka ne ka kuma ni n ka sariyaw bato, ne ye minw sigi aw ye, n'aw tagara fɛɛn wɛrɛw bato k'aw kunbiri gwan u ɲakɔrɔ, 7ne bena Isirayɛlidenw gwɛn ka bɔ jamana nin kɔnɔ, ne tun ye min d'u ma. Ne ye soo min kɛ n yɛrɛ ta ye, ne bena ban o la fana. O la, siyaw bɛɛ bena Isirayɛlidenw ka koo kɛ siirin ye, ka yɛlɛ u ma. 8- Soo nin min tun ka ɲi kosɔbɛ, mɔgɔ o mɔgɔ mana tɛmɛ a gɛrɛfɛ, o tigi bena kabakoya ka kaba k'a fɔ ko: ‹Mun na Masaba ye jamana nin, ani soo nin kɛ ten?› 9U bena to ka ɲɔgɔn jaabi ko: ‹U banna Masaba u ka Ala la minkɛ, o kama lo. Ale min tun y'u faaw bɔ Ezipiti jamana na. Bari, u y'u jigi la batofɛn wɛrɛw kan, ka olu bato k'u kunbiri gwan u ɲakɔrɔ. O le y'a to Masaba ye sigɛn nin bɛɛ la u kan.› »\nSolomani ye baara wɛrɛ minw kɛ\n(Lok 2nan 8.1-18)\n10Solomani tun sera ka Masaba ka soo, ni masaso lɔ saan mugan kɔnɔ. 11Tiri masacɛ Iramu tun ye sɛdiriyiri, ni sipɛrɛyiriw, ani sanu di Solomani ma fɔɔ k'a wasa, o la, masacɛ Solomani ye dugu mugan d'a ma Galile mara la. 12Nga Iramu bɔra Tiri dugu kɔnɔ ka taga o dugu nunu filɛ. U m'a ɲaa fa. 13A y'a ɲininga ko: «N balimacɛ, i ye dugu sifa jumɛn le di ne ma ten?» O la, u y'o yɔrɔ tɔgɔ la ko Kabulic mara, o yɔrɔ tɔgɔ be wele ten halibi. 14Iramu tun ye sanu tɔni saba ni tilancɛ le ci masacɛ ma.\n15Masacɛ Solomani tun ye fasobaara minw labɛn, u filɛ nin ye: Masaba ka soo lɔbaara, ani ale yɛrɛ ka soo ta, ni u ye yɔrɔ min fa ni bɔgɔ ye k'a wili, ani Zeruzalɛmu laminikogo ta, ni Asɔri dugu, ani Megido ni Gezɛri dugu. 16Ezipiti masacɛ tun ye Gezɛri minɛ, k'a kɔnɔ kanaanw faga, ani ka dugu nin jɛni. O kɔ, a y'a di a denmuso ma, n'o ye Solomani muso ye, k'o kɛ a ka furuminan ye. 17Solomani ye Gezɛri dugu lɔ kura ye. A ye Duguma Bɛtorɔn lɔ kura ye fana, 18ni Baalati, ani Tamari min be Zuda mara kongokolon kɔnɔ. 19A ka dugu minw tun kɛr'a ka minanw bilayɔrɔw ye, a ye olu bɛɛ lɔ kura ye fana, n'a ka wotorow biladuguw, n'a ka soow maraduguw. Fɛɛn o fɛɛn lɔko tun ka d'a ye Zeruzalɛmu dugu kɔnɔ, ni Liban jamana na, ani a ka mara bɛɛ kɔnɔ, a ye olu bɛɛ lɔ.\n20Siya dɔw tɔɔ tun tora jamana kɔnɔ minw tun te Isirayɛlidenw ye. Olu tun ye amoriw ye, ni itiw, ani periziw, ni iviw, ani zebuziw ye. 21U kɔmɔgɔ minw tun tora Isirayɛlidenw cɛma, n'u ma se k'u halaki pewu, Solomani ye olu kɛ jɔɔnw ye k'u bila fasobaara la. O tora o la fɔɔ ka na se bii ma. 22Nga Solomani ma Isirayɛlidenw si minɛ i n'a fɔ jɔɔnw. Olu le tun kɛr'a ka kɛlɛdenw ye, n'a ka dakɔrɔsigiw, n'a ka kɛlɛkuntigiw, n'a ka kɛlɛkɛwotorow bolibagaw ni sotigiw ye. 23Solomani tun ye kuntigi minw sigi baaraw kunna, o tun ye mɔgɔ kɛmɛ duuru ni bi duuru ye, olu le tun be to ka baaradenw kɔlɔsi.\n24Ezipiti masacɛ denmuso yɛlɛmana ka bɔ Dawuda ka ciin kɔnɔ, ka ta'a ka soo kɔnɔ Solomani tun ye min lɔ a ye. Solomani sɔrɔla ka yɔrɔ dɔ fa ni bɔgɔ ye k'a wili.\n25- Solomani tun ye sarakabɔyɔrɔ min lɔ Masaba ye, a tun be to ka saraka jɛnitaw ni jɛnɲɔgɔnya taw bɔ o kan siɲɛ saba saan kɔnɔ, ani ka wusulan jɛni. A kɛra ten, soo nin lɔkun dafara.\n26Masacɛ Solomani ye kurunbabaw dilan fana Ɛsiyɔngɛbɛri, Ɛlati dugu gɛrɛfɛ, Buruku kɔgɔji kɔrɔ Edɔmu mara la. 27Iramu y'a yɛrɛ ka baaradenw ci, minw be kurun lɔn kosɔbɛ. U tagara Solomani ka baaradenw bila sira. 28U tagara Ofiri dugu kɔnɔ ka sanu tɔni tan ni fila ni kɔ ta ka n'a di masacɛ Solomani ma.


<< < Damina 46 > >>\nYakuba tagacogo Misiran\n1 Yakubaa tagatɔ Misiran, a tagara ni a borofɛnw bɛɛ ye. A tagara se Bɛri Seba, a ka saraka bɔ a facɛ Isiyaka ta Ala ye.\n2 Ala k’a yɛrɛ yira a ra su fɛ, k’a wele ko: «Yakuba, Yakuba!» A ko: «Naamu.» 3 Ala ko: «Ne le ye Ala ye, i facɛ ta Ala. I kana siran ka taga Misiran, sabu ne bɛna i ta duruja caya, k’a kɛ siyaba ye o yɔrɔ ra. 4 Ne Ala yɛrɛ le bɛna taga ni i ye Misiran, ne yɛrɛ le fana bɛna i labɔ. I bɛna sa ka i to Yusufu le boro.»\n5 Yakuba bɔra Bɛri Seba. Farawona tun ka sowotoro minw di ka na a ta, a dencɛw k’a ladon o kɔnɔ, ani o ta denw ni o ta musow. 6 O ka o ta bɛganw fana ta, ani o tun ka fɛn o fɛn sɔrɔ Kanaana jamana ra. Yakuba ni a ta somɔgɔw bɛɛ tagara Misiran. 7 A tagara ni a dencɛw ye Misiran, ani a denmusow, ani a mamaden cɛmanw, ani a musomanw, ani a ta durujaw bɛɛ.\nYakuba ta somɔgɔw\n8 Ayiwa, Yakuba ta den minw tagara Misiran, olugu tɔgɔw ye nin ye; olugu le ye Izirayɛlimɔgɔw ye.\nA dencɛ fɔlɔ ye Rubɛn ye.\n9 Rubɛn dencɛw tun ye Hanɔki ye, ani Palu, ani Hɛsirɔn, ani Karimi.\n10 Simeyɔn dencɛw tun ye Yemuwɛli ye, ani Yamini, ani Owadi, ani Yakini, ani Sohari, ani Sawuli; Sawuli bamuso tun ye Kanaanaka le ye.\n11 Levi dencɛw tun ye Gɛrisɔn ye, ani Kehati, ani Merari.\n12 Zuda dencɛw tun ye Ɛri ye, ani Onan, ani Sela, ani Perɛsi, ani Zeraki. Nka Ɛri ni Onan sara Kanaana jamana ra. Perɛsi dencɛw tun ye Hɛsirɔn ni Hamuli ye.\n13 Isakari dencɛw tun ye Tola ye, ani Puva, ani Yasubub, ani Simirɔn.\n14 Zabulɔn dencɛw tun ye Serɛdi ye, ani Elɔn, ani Yalɛli.\n15 Leya ka o denw le woro Yakuba ye, ka o to Mesopotami jamana ra, ani a denmuso Dina. A dencɛw ni a denmusow bɛɛ lajɛnnin tun ye mɔgɔ bisaba ni saba.\n16 Gadi dencɛw tun ye Sifiyɔn ye, ani Hagi, ani Suni, ani Ɛsibɔn, ani Ɛri, ani Arɔdi, ani Arɛli.\n17 Asɛri dencɛw tun ye Imina ye, ani Isiva, ani Isivi, ani Beriya, ani o balemamuso Sera. Beriya dencɛw kɛra Hebɛri ye, ani Malikiyɛli.\n18 Ayiwa, Olugu le ye Zilipa dencɛw ye, Laban tun ka o baaradenmuso min di a denmuso Leya ma. A ka o le sɔrɔ Yakuba fɛ. O bɛɛ lajɛnnin tun ye mɔgɔ tan ni wɔɔrɔ.\n19 Yakuba ta muso Rasɛli dencɛw tun ye Yusufu ni Boniyaminu ye. 20 Dencɛ fla worora Yusufu fɛ Misiran; o ye Manase ni Efirayimu ye. A muso Asanati le ka o woro a ye. Asanati tun ye Potifera denmuso le ye; Potifera le tun ye Ɔni dugu sarakalasebaga ye. 21 Boniyaminu dencɛw tun ye Bela ye, ani Bekɛri, ani Asibɛli, ani Gera, ani Naaman, ani Ɛhi, ani Rɔsi, ani Mupimi, ani Hupimi, ani Aridi. 22 Olugu le ye Rasɛli dencɛw ye, a ka minw woro Yakuba fɛ. O bɛɛ lajɛnnin tun ye mɔgɔ tan ni naani.\n23 Dan dencɛ ye Husimu ye. 24 Nɛfitali dencɛw ye Yasɛli ye, ani Guni, ani Yesɛri, ani Silɛmu.\n25 Olugu le ye Bila dencɛw ye, Laban tun ka o baaradenmuso min di a denmuso Rasɛli ma. A ka o dencɛw le woro Yakuba ye. O bɛɛ lajɛnnin tun ye mɔgɔ wolonfla.\n26 Mɔgɔ minw tagara Misiran ni Yakuba ye, a yɛrɛ denw, ani a mamadenw, o bɛɛ lajɛnnin tun ye mɔgɔ biwɔɔrɔ ni wɔɔrɔ. A dencɛw ta musow ma jate. 27 Ayiwa, dencɛ fla fana worora Yusufu fɛ Misiran; o cogo ra Yakuba ta mɔgɔ minw bɛɛ nana sigi ni a ye Misiran, o bɛɛ lajɛnnin tun ye mɔgɔ biwolonfla.\nYakuba sera Misiran\n28 Ayiwa, Yakuba ka Zuda bla ka taga a yɛrɛ ɲa Misiran, Yusufu fɛ, ka taga a fɔ a ye ko ale bɛ nana Misiran, Gosɛni mara ra. 29 Yusufu ka o mɛn minkɛ, a k’a ta sowotoro labɛn, ka taga Gosɛni, ka taga a facɛ Yakubac kunbɛn. A sera a facɛ ma minkɛ, a k’a boro mini a facɛ kan na, ka kasi ka mɛɛn.\n30 Yakuba ko Yusufu ma ko: «Sisan hali ni ne sara o tɛ baasi ye tuun. Sabu ne ka i ye, k’a ye ko i belen bɛ si ra.»\n31 Yusufu k’a fɔ a balemaw ni a facɛ ta somɔgɔ tɔw ye ko: «Ne bɛna taga a fɔ Farawona ye, k’a lasɔmi ko ne balemaw nana, ani ne facɛ ta mɔgɔ minw tun bɛ Kanaana jamana ra.» 32 Yusufu ko tuun ko: «Ne bɛna a fɔ Farawona ye ko ne ta mɔgɔw ye sagagbɛnbagaw le ye. O ta baara ye bɛganmara le ye. Ne bɛna a fɔ a ye ko aw nana ni aw ta sagaw ni aw ta baw ni aw ta misiw ye, ani aw borofɛnw bɛɛ. 33 Ni Farawona ka na aw wele ka aw ɲininka ko: ‹Aw bɛ mun baara le kɛ?› 34 Aw ye a fɔ a ye ko: ‹I ta jɔnw bɛ bɛganw le mara kabini o denmisɛnman fɔ ka na se bi ma; anw ni an bɛmaw bɛɛ ka o le kɛ.› Ni o kɛra, a bɛna a to aw ye sigi Gosɛni mara ra, sabu Misirankaw bɛ ɲigi bɛganmarabagaw ra.»


Bɔk 17 AKKDC08 - Isirayɛli jama bɛɛ bɔra Sin kongokolon - Bible Search\nBɔk 16 Bɔk 18\nJama be ŋunuŋunu tugu\n1Isirayɛli jama bɛɛ bɔra Sin kongokolon kɔnɔ ka to ka o yaala ka sigi ka kɛɲɛ ni Masaba ka fɔta ye. U tagara sigi Erefidimu. Jii tun te yen ni jama b'a min. 2O la, u ye Musa kɛlɛ, u ko: «Jii d'an ma, an b'a min.»\nMusa y'u jaabi ko: «Mun na aw b'a fɛ ka ne kɛlɛ? Mun na aw be Masaba darabɔ?»\n3Minnɔgɔ gwanna jama na o yɔrɔ la. U tora ka ŋunuŋunu Musa kama k'a fɔ ko: «Mun na i ye an minɛ ka bɔ Ezipiti, k'a to anw, n'an deenw, ani an ka begɛnw bena sa minnɔgɔ bolo?»\n4Musa kasira Masaba nɔɔ fɛ ko: «Ne ka kan ka mun kɛ jama nin ye? A tora dɔɔni u tun bena ne bon ni kabakuruw ye.»\n5Masaba ye Musa jaabi ko: «Taga jama ɲafɛ, e ni Isirayɛli cɛkɔrɔba dɔw. I ye Nili baji gosi ni bere min ye, i ka taga n'ale ye i bolo. 6Ne bena lɔ i ɲa fara kan *Orɛbu kulu kɔrɔ. I ka fara nin gosi, jii bena bɔ a la, jama ben'a min.» Musa y'a kɛ ten Isirayɛli cɛkɔrɔbaw ɲana. 7A y'o yɔrɔ wele ko Masa ani Meriba, bari Isirayɛlidenw ye sɔsɔli kɛ, ani ka Masaba kɔrɔbɔ. U ko: «Masaba b'an cɛma wa, walima a t'an cɛma?»\nIsirayɛlidenw be se amalɛkiw kɔrɔ\n8Amalɛkiw nana Isirayɛlidenw kɛlɛ Erefidimu. 9Musa y'a fɔ Zozuwe ye ko: «Cɛɛ dɔw woloma ka taga amalɛkiw kɛlɛ. Sini, ne bena lɔ tintin kan ni Ala ka bere ye n bolo.» 10Zozuwe ye amalɛkiw kɛlɛ i ko Musa tun y'a fɔ cogo min na. Musa ni Arɔn ani Huri yɛlɛla tintin kan. 11Ni Musa y'a bolo wili tuma min na, Isirayɛlidenw tun be see sɔrɔ. N'a y'a bolo jigi tuma min na, amalɛkiw be see sɔrɔ. 12Musa bolow jara tuma min na, u ye kabakuru ta k'o bila a kɔrɔ, a sigira o kan. Arɔn ni Huri y'a bolow minɛ ka lɔ, mɔgɔ kelen tun b'a faan kelen na, kelen b'a faan dɔ nin na. A kɛra ten, Musa bolow ma ja tugu fɔɔ ka tile ben. 13Zozuwe sera amalɛkiw kɔrɔ k'u faga ni murujan ye.\n14- O kɔ, Masaba y'a fɔ Musa ye ko: «I ka o koo nin sɛbɛn kitabu kɔnɔ janko mɔgɔw kana ɲinɛ a kɔ. A fɔ Zozuwe ye fana ko ne bena Amalɛki tɔgɔ tunu ka bɔ dugukolo kan.»\n15Musa ye sarakabɔyɔrɔ dɔ lɔ yen k'o tɔgɔ la ko: «Masaba ye ne ka kɛlɛkɛtaamasiɲɛ ye.» 16A ko: «Masaba darabɔra ka ban minkɛ, o la, a bena amalɛkiw kɛlɛ tuma bɛɛ.»


Sar 11 AKKDC08 - Masaba y'a fɔ Musa ni Arɔn ye ko: «Aw - Bible Search\nFɛɛn saniyanin n'a nɔgɔnin\n1Masaba y'a fɔ Musa ni Arɔn ye ko: 2«Aw k'a fɔ Isirayɛlidenw ye ko fɛɛn ɲanaman minw bɛɛ be dugukolo kan, olu cɛma, aw be se ka minw dumu, olu filɛ nin ye. 3Sogo minw sɔnnifara ye fila ye, n'u be u ka dumuni yɛlɛma k'a ɲimi tugu, aw be se k'olu dumu. 4Minw b'u ta yɛlɛma k'a ɲimi, ani sɔnnifara fila be minw fɛ, aw man kan ka minw dumu, olu filɛ: Ɲɔgɔmɛ b'a ta yɛlɛma k'a ɲimi, nga sɔnnifara fila t'a fɛ. Ale saniyanin tɛ aw fɛ. 5Farawoɲinan b'a ta yɛlɛma k'a ɲimi, nga sɔnnifara fila t'a fɛ. O fana saniyanin tɛ aw fɛ. 6Sonsannin b'a ta yɛlɛma k'a ɲimi, nga a sɔnnifara te fila ye. O saniyanin tɛ aw fɛ. 7Lɛɛ sɔnnifara ye fila ye, nga a t'a ka dumuni yɛlɛma k'a ɲimi, o fana saniyanin tɛ aw fɛ. 8Aw kana u sogo ɲimi, aw kana maga u suuw la. U saniyanin tɛ aw fɛ.\n9«Jilafɛnw, minw bɛɛ be kɔgɔji ni baji la, olu cɛma, gamanw ni faraw be minw fɛ, aw be se k'o dumu. 10Nga fɛɛn ɲanaman minw bɛɛ be yaala kɔgɔji ni baji kɔnɔ, u kɛra fɛnmisɛn fɛɛn o fɛɛn ye, walima jilafɛn wɛrɛ min ɲanaman lo, ni gamanw ni faraw t'u la, olu ka kɛ aw tana ye. 11Olu ka kan ka kɛ aw tana ye minkɛ, aw man kan k'u sogo ɲimi, u suu ka kɛ aw tana ye fana. 12Gamanw ni faraw te jilafɛn o fɛɛn na, olu ka kan ka kɛ aw tana ye.\n13-19«Kɔnɔw cɛma, minw ka kan ka kɛ aw tana ye, n'aw man kan k'u sogo ɲimi, bari aw tana lo, olu filɛ nunu ye: bɔɔn sifa bɛɛ, gingin sifa bɛɛ, sɛgɛn sifa bɛɛ, duba sifa bɛɛ, ni kaankaan, ni kɔnɔsogolon, ni jigɛdumukɔnɔ sifa bɛɛ, ni tonsow, ani sufɛkɔnɔ.c\n20«Gaman be nimanfɛn minw fɛ n'u be taama seen naani kan, olu bɛɛ ka kan ka kɛ aw tana ye. 21Nga gaman be dɔw fɛ n'u be taama seen naani kan, aw be se k'o dumu. Olu filɛ: pansenw be minw fɛ. 22Aw be se ka tɔɔn sifa bɛɛ dumu. 23Nga seen naani ni gamanw be minw fɛ dama, olu bɛɛ ka kan ka kɛ aw tana ye.\n24«Sogo nunu bena aw nɔgɔ. Ni mɔgɔ o mɔgɔ magara u suu la, o tigi nɔgɔnin bena to fɔɔ wulafɛ. 25Ni mɔgɔ o mɔgɔ y'u dɔ suu ta, o tigi k'a ka faniw ko. A nɔgɔnin bena to fɔɔ wulafɛ. 26Fɛɛn o fɛɛn sɔnnifara te fila te, walima n'a t'a ka dumuni yɛlɛma k'a ɲimi, olu saniyanin tɛ aw fɛ. Ni mɔgɔ o mɔgɔ magara u dɔ suu la, o tigi bena nɔgɔ. 27Seen naani fɛɛnw cɛma, minw be taama u sentigɛ kan, olu saniyanin tɛ aw fɛ. Ni mɔgɔ o mɔgɔ magara olu dɔ suu la, o tigi nɔgɔnin bena to fɔɔ wulafɛ. 28Ni mɔgɔ min y'u dɔ suu ta, ale k'a ka faniw ko, a nɔgɔnin bena to fɔɔ wulafɛ. Olu saniyanin tɛ aw fɛ.\n29«Sogomisɛn minw be taama dugukolo kan, olu cɛma, minw saniyanin tɛ aw fɛ, olu filɛ nin ye: tinba, ni ɲinan, ni saakɛnɛ sifa bɛɛ, 30ani sirantɛrɛ kuun fila, ni sirantɛrɛ sifa bɛɛ, kogoro, nɔgɔsi. 31Olu saniyanin tɛ aw fɛ sogomisɛnw cɛma. Ni mɔgɔ min magara u dɔ suu la, o tigi nɔgɔnin bena to fɔɔ wulafɛ. 32Ni u dɔ sara a suu ka ben fɛɛn o fɛɛn kan, o nɔgɔra. Minan yirilaman wo, fani wo, golo wo, bɔɔrɔ wo, baarakɛminan fɛɛn o fɛɛn. U k'o ko. A nɔgɔnin bena to fɔɔ wulafɛ. O kɔ, a bena jati fɛnsaniyanin ye. 33N'u dɔ benna bɔgɔdaga dɔ kɔnɔ, a kɔnɔnafɛnw bɛɛ nɔgɔra. U k'o daga ci. 34N'o daga kɔnɔ jii dɔ magara dumunifɛn dɔ la, min tun be se ka dumu, o dumunifɛn nin nɔgɔra. Ni minnifɛn o minnifɛn be o daga nin kɔnɔ, o minnifɛn nɔgɔra. 35Ni o fɛɛn nunu dɔ suu benna fɛɛn o fɛɛn kan, dibi, walima gwaa kan, a ka kan ka ci, a nɔgɔra. Aw k'a jati fɛnnɔgɔnin ye. 36Ni u dɔw suu benna jii bɔyɔrɔ dɔ kɔnɔ, walima jibondo kɔnɔ, o jii te nɔgɔ. Nga mɔgɔ min y'o fɛɛn nunu suu bɔ jii kɔnɔ, o tigi le be nɔgɔ. 37N'u dɔ suu benna sumansi dɔ kan, o te nɔgɔ. 38Nga n'u ye jii kɛ sumansi kan, o kɔ, u dɔ suu ka ben a kan, aw k'o jati fɛnnɔgɔnin ye.\n39«Aw be se ka sogo minw ɲimi, n'o dɔ sara, ni mɔgɔ min magara o suu la, o tigi nɔgɔnin bena to fɔɔ wulafɛ. 40Ni mɔgɔ o mɔgɔ y'o sogo dɔ ɲimi, o tigi k'a ka faniw ko, a nɔgɔnin be to fɔɔ wulafɛ. Ni min y'a suu ta, ale fana k'a ka faniw ko, a nɔgɔnin be to fɔɔ wulafɛ.\n41«Sogomisɛn minw be taama dugukolo kan, olu bɛɛ ka kan ka kɛ aw tana ye, aw kana o dumu. 42Sogomisɛn minw be taama dugukolo kan: minw be fofo u kɔnɔbara kan wo, walima minw be taama seen naani kan, walima seen caaman, aw kana olu si dumu, u ka kan ka kɛ aw tana ye. 43Aw kana aw yɛrɛ nɔgɔ n'o fɛɛn nunu si ye. Aw kan'a to u b'aw nɔgɔ, n'o tɛ, aw be kɛ mɔgɔnɔgɔninw ye u kosɔn. 44- Ne ye Masaba ye, aw ka Ala. Aw k'aw yɛrɛ di ne ma ka kɛ mɔgɔɲumanw ye, bari ne ka ɲi. Fɛɛn minw be taama dugukolo kan, aw kana aw yɛrɛ nɔgɔ n'u si ye. 45Ne ye Masaba ye, ne le y'aw bɔ Ezipiti jamana na janko ka kɛ aw ka Ala ye. O la, aw ka kɛ mɔgɔɲumanw ye, bari ne ka ɲi.»\n46O ye sariya ye sogow, ani kɔnɔw, ni fɛɛn ɲanaman minw bɛɛ be yaalayaala jii la, ani fɛɛn o fɛɛn be taama dugukolo kan, 47janko fɛɛn min saniyanin lo ani min saniyanin tɛ, o ka lɔn ka bɔ ɲɔgɔn na. Fɛɛn ɲanaman min be dumu, ni min te dumu, o ka lɔn ka bɔ ɲɔgɔn na.


Mar 16 AKKDC08 - Lafiɲɛlon banna tuma min na, Magidala - Bible Search\nMar 15 Luka int\n(Mat 28.1-8; Luka 24.1-12; Zan 20.1-10)\n1Lafiɲɛlon banna tuma min na, Magidala Mariyamu ni Zaki bamuso Mariyamu, ani Salome ye tulu kasadiman san k'u bena taga mɔ Yezu suu la. 2Lɔgɔkun loon fɔlɔ, u ye kaburu sira ta sɔgɔma, tilekun bɔtuma. 3U taatɔ, u tun be ɲɔgɔn ɲininga ko: «Jɔn le bena kabakuru nin kolonkolon ka bɔ kaburu daa la an ye?»\n4U surunyana kaburu la tuma min na, u y'u kuun kɔrɔta k'a ye ko dɔ tun ye kabakuru nin kolonkolon ka bɔ a daa la, k'a sɔrɔ kabakuru nin tun ka bon kosɔbɛ. 5U donna kaburu kɔnɔ ka kanbelen dɔ siginin ye u kinibolo fɛ ni foroca gwɛman ye a kaan na. U siranna kosɔbɛ. 6Kanbelen nin y'a fɔ u ye ko: «Aw kana siran. U tun ye Nazarɛtika Yezu min gwengwen lɔgɔ kan, aw b'o le yɔrɔ ɲinina. A te yan. A kununna. A suu tun lara yɔrɔ min na, o filɛ nin ye. 7- Aw ka taga fɔ kalandenw ye ani Piyɛri ye kɛrɛnkɛrɛnniya la ko Yezu bena bila u ɲa Galile mara la, k'u ben'a ye o mara la i ko a tun y'a fɔ u ye cogo min na.»\n8U yɛrɛyɛrɛla siranya bolo, u bɔra kaburu kɔnɔ ka boli. U ma foyi fɔ mɔgɔ si ye, bari u tun siranna.\n(Mat 28.9-10; Zan 20.11-18)\n[ 9Lɔgɔkun loon fɔlɔ sɔgɔma joona, Yezu kununna a sanin kɔ. A tun ye jina wolonwula gwɛn ka bɔ Magidala Mariyamu min na, a y'a yɛrɛ yira o la fɔlɔ. 10Mariyamu tagara o kibaru fɔ Yezu ka kalandenw ye. Olu ɲaa sisinin tun be kosɔbɛ, u tun be kasira. 11Mariyamu y'a fɔ u ye tuma min na ko Yezu be nii na, ko ale y'a ye, u ma la o kuma na.\nYezu b'a yɛrɛ yira kalanden fila dɔ la\n12O kɔ, kalanden fila taatɔ dugudennin dɔ la, Yezu y'a yɛrɛ yira olu la cogo wɛrɛ la. 13Olu fana segira ka taga o fɔ tɔw ye. U ma la olu la fana.\nYezu b'a yɛrɛ yira kalandenw na\n(Mat 28.16-20; Luka 24.36-49; Zan 20.19-23; Kɛw 1.6-8)\n14O kɔ, ka kalanden tan ni kelen to dumuni na, Yezu y'a yɛrɛ yira u la. A y'u jalaki k'u ma la ale ka kuma na, k'u tulo ka gwɛlɛ, bari mɔgɔ minw tun y'a fɔ u ye ko a kununna, k'olu y'a ye, u tun ma la olu ka kuma na. 15A tilara k'a fɔ u ye ko: «Aw ye taga diɲɛ yɔrɔ bɛɛ ka kibaru diman fɔ mɔgɔ bɛɛ ye. 16Ni mɔgɔ min lara a la ka batize, o tigi bena kisi, nga ni mɔgɔ min ma la a la, o tigi tena kisi. 17Mɔgɔ minw bena la a la, u bena olu lɔn taamasiɲɛ minw fɛ, olu filɛ: U bena jinaw gwɛn ka bɔ mɔgɔw la ne tɔgɔ la, u bena kuma kaan wɛrɛw la. 18Hali n'u ye saa minɛ, hali n'u ye baga min, a tena foyi kɛ u la. N'u y'u bolo la banabagatɔ minw kan ka Ala daali u ye, olu bena kɛnɛya.»\nYezu be taga sankolo la\n(Luka 24.50-53; Kɛw 1.9-11)\n19Matigi Yezu kumana kalandenw fɛ ka ban tuma min na, Ala y'a ta ka taga n'a ye sankolo la. A sigira Ala kinibolo fɛ. 20Kalandenw tagara kibaru diman fɔ yɔrɔ bɛɛ. Matigi Yezu tun be n'u ye u ka baara bɛɛ la. A ye see d'u ma ka kabakow kɛ k'a yira k'u ka waajuli kuma ye tiɲɛ ye.]


Uru 2 AKKDC08 - Cɛɛ dɔ tun be Nawomi ka cɛso la. Mɔgɔba - Bible Search\nUru 1 Uru 3\nUruti be taga Boozi ka foro la\n1Cɛɛ dɔ tun be Nawomi ka cɛso la. Mɔgɔba tun lo, nafolo tun b'a fɛ, Elimelɛki ka fadenyabolo mɔgɔ tun lo, a tɔgɔ ko Boozi. 2- Loon dɔ, Uruti ka bɔ Mowabu y'a fɔ Nawomi ye ko: «N b'i daali ko i ka sira di n ma, n be taga fɛfɛri kɛ mɔgɔ dɔ fɛ, min bena sɔn ka makari n na.» Nawomi y'a jaabi ko: «Taga n denmuso.» 3O la, a tagara don foro dɔ kɔnɔ n'a be fɛfɛri kɛra sumantigɛbagaw kɔfɛ. A donna foro min kɔnɔ fana, o kɛra kunnadiya ye a fɛ. O tun ye Elimelɛki ka fadenyabolo mɔgɔ Boozi ka foro dɔ ye.\n4Boozi bɔra dugu kɔnɔ ka na foro kɔnɔ, a y'a ka sumantigɛbagaw fo ko: «Masaba k'aw dɛmɛ.» U y'a jaabi ko: «Masaba ka barika don e fana na.» 5O kɔ, a y'a ka sumantigɛbagaw ɲamɔgɔ ɲininga ko: «Nin Muso nin bɔra min?» 6Baaraden nin y'a jaabi ko: «Nawomi nana ni muso min ye ka bɔ Mowabu jamana na, ale lo. 7A nana an daali ko an k'a to ale be fɛfɛri kɛ sumantigɛlaw kɔfɛ. Kabini a nana sɔgɔma, a ma taga lafiɲɛ fɔlɔ. A b'a seen kan halibi.»\n8Boozi y'a fɔ Uruti ye ko: «Ne denmuso, kana taga foro wɛrɛ la ka fɛfɛri kɛ, i ka to ni ne ka baaraden musoman nunu ye. I y'a mɛn wa? 9Sumantigɛlaw be yɔrɔ minw tigɛra, to ka filɛli kɛ o yɔrɔ la ka tugu u kɔ. Ne ye kangari la n ka baaradenw ye i kosɔn. Ni minnɔgɔ y'i minɛ, i ka taga minni kɛ u ka jidaga la.» 10O la, Uruti y'a kunbiri gwan k'a ɲaa biri duguma Boozi kɔrɔ k'a fɔ a ye ko: «Mun le y'a to i be ne minɛ ka ɲa ten, ani ka ne koo diya e yɛrɛ ye, ne min ye lonanmuso ye?» 11Boozi y'a jaabi ko: «E cɛɛ sanin kɔ, fɔɔ ka na se sisan ma, i y'i biranmuso minɛ cogo min na, u y'o fɔ ne ye, ani e sɔnna k'i faa n'i bamuso an'i ka wolojamana to yen, ka na to siya wɛrɛ fɛ e ma deli ka min lɔn. 12Masaba k'i sara, i ka sara ka kɛ fɛɛn ɲanaman ye Masaba fɛ, min ye Isirayɛli ka Ala ye, i nana i yɛrɛ kalifa min ma!» 13Uruti ko: «Ne koo ka diya i ye, matigi! Bari i ye kumaɲuman fɔ k'i ka baaraden jigi tugu, ne do t'i ka baaraden bɔ.»\n14Dumuni kɛtuma, Boozi y'a fɔ Uruti ye ko: «Gwɛrɛ ka na dumuni kɛ, i ka lɔgɔma sun naan na.» A tagara sigi sumantigɛlaw gɛrɛfɛ. U ye sumankisɛ yirannin d'a ma, a ye dumuni kɛ ka fa fɔɔ a tɔɔ tora, a y'o mara. 15O kɔ, a wilila ka taga fɛfɛrikɛyɔrɔ la. Boozi y'a fɔ a ka baaradenw ye k'u k'a to a be fɛfɛri kɛ, hali sumantonw gɛrɛfɛ, k'u kan'a bali. 16K'u ka suman dɔw to kala sanfɛ a ye, min ka gwɛlɛ, ko u kana kumajugu fɔ a ye.\nUruti be fɛfɛri kɛ Boozi ka foro kɔnɔ\n17Uruti ye fɛfɛri kɛ fɔɔ ka tile ban foro nin kɔnɔ. O kɔ, a ye fɛfɛri kɛ ka suman min sɔrɔ, a y'o gosi, o kɛra sinsin ɲaa kelen ye. 18A y'o ta ka taga dugu kɔnɔ k'o yira a biranmuso la. A y'a ka dumuni tɔɔ fana bɔ k'o di a biranmuso ma. 19Ale y'a ɲininga ko: «I tagara fɛfɛri kɛ jɔn le fɛ bii? I tagara baara kɛ jɔn ka foro la? Mɔgɔ min y'i minɛ ka ɲa, Ala ka barika don o tigi la.»\nUruti ye baara kɛ mɔgɔ min ka foro kɔnɔ, a y'o tigi fɔ a ye. A ko ale ye baara kɛ Boozi ka foro le kɔnɔ.\n20- Nawomi y'a fɔ a biranmuso ye ko: «Masaba min be hinɛ taabagaw n'u kɔmɔgɔw la, ale ka barika don cɛɛ nin na. An baden yɛrɛ lo. Mɔgɔ minw ka kan ka janto an na, olu dɔ lo.» 21Uruti y'a fɔ tugu ko cɛɛ nin ko ale ka to n'a ka baaradenw ye fɔɔ sumantigɛ ka ban. 22Nawomi y'a fɔ a biranmuso Uruti ye ko: «N denmuso, a ka fisa i ka to ka taga ni olu ye, janko u kana i bugɔ foro wɛrɛ kɔnɔ.» 23O la, Uruti tora ka taga ni Boozi ka baaradenw ye fɔɔ ka *orizi ni *bile tigɛ ban, ka to n'a biranmuso ye.


Kɛw 19 AKKDC08 - Ka Apolɔsi to Korɛnti, Pɔli ye Azi - Bible Search\nKɛw 18 Kɛw 20\nPɔli be kɔsegi Efɛzi\n1Ka Apolɔsi to Korɛnti, Pɔli ye Azi jamana kuluyɔrɔ cɛtigɛ ka taga se Efɛzi. A ye kalanden dɔw sɔrɔ yen. 2A y'u ɲininga ko: «Aw lara Yezu la tuma min na, aw ye Nii Senuman sɔrɔ wa?» U y'a jaabi ko: «Nii Senuman wa? An m'ale koo mɛn ka ye.» 3Pɔli y'u ɲininga tugu ko: «O tuma na, aw batizera cogo di?» U ko: «Zan tun be mɔgɔw batize cogo min na, an ta fana kɛra ten.» 4- O la, Pɔli ko: «Mɔgɔ minw sɔnna ka nimisa ka faran u ka kojuguw la, Zan tun be olu batize. A tun b'a ɲini jama fɛ ko mɔgɔ min bena na ale kɔ, ko u k'u jigi la ale kan. O ye Yezu ye.» 5U ye Pɔli lamɛn ka ban tuma min na, u batizera Matigi Yezu tɔgɔ la. 6Pɔli y'a bolo lala u kuun na, Nii Senuman jigira u kan, u y'a daminɛ ka siyakan wɛrɛw fɔ, ani ka kirayakuma fɔ. 7Olu tun be mɔgɔ tan ni fila ɲɔgɔn bɔ.\n8O kɔ, Pɔli tora ka taga kalanso kɔnɔ, ka to yen n'a be mɔgɔw kalan Ala ka masaya koo la fɔɔ kalo saba. A tun be jija waasa ka se a lamɛnbagaw kɔrɔ. 9O bɛɛ n'a ta, dɔw tun ye tulogwɛlɛnw ye jama cɛma, olu y'a daminɛ ka to ka Matigi ka sira lɔgɔbɔ mɔgɔ bɛɛ ɲana. O la, Pɔli ye olu ye k'u to yen ka taga n'a ka kalandenw ye danna ka to k'u kalan loon o loon Tiranɔsi ka kalanso kɔnɔ. 10A y'a kɛ ten saan fila fɔɔ Azi jamana mɔgɔw bɛɛ, zuwifu fara girɛkiw kan, u bɛɛ ye Matigi ka kibaru diman mɛn.\nSeva deenw ka koo\n11Ala tun be Pɔli dɛmɛ ka kabakow kɛ kosɔbɛ, 12fɔɔ mɔgɔw tun be na ni musɔrɔw, walima faniw ye waasa k'o maga Pɔli la, ka taga o maga banabagatɔw la, u be kɛnɛya. Ni jinatɔ lo, jina be bɔ. 13Zuwifu dɔw tun be yaalayaala k'olu be jinaw gwɛn ka bɔ mɔgɔw la, u tun b'a fɛ ka jina gwɛn ka bɔ mɔgɔ dɔw la ni Matigi Yezu tɔgɔ ye. U y'a fɔ jinaw ye ko: «Pɔli be Yezu min koo fɔ, ale barika la, an b'a fɔ aw ye ko aw ka bɔ mɔgɔ nunu na.» 14Mɔgɔ minw y'o kɛ, olu tun ye sarakalasebaga Seva ka dencɛ wolonwula ye. 15Nga jina y'u jaabi ko: «Ne be Yezu lɔn, n be Pɔli fana lɔn. Nga aw do? Aw ye jɔnw ye?» 16Jinatɔ nin girinna u kan, a fanga sera u bɛɛ kɔrɔ. A y'u mandimi fɔɔ u bɛɛ lakolon bɔra ka boli. 17Efɛzikaw bɛɛ y'o kibaru mɛn, zuwifu fara girɛkiw kan. U bɛɛ siranna. O seen fɛ, mɔgɔw ye boɲa la Matigi Yezu tɔgɔ kan. 18Mɔgɔ minw tun lara Yezu la Efɛzi, u caaman tun be na u ka kojugukɛninw fɔ jama ɲana k'a yira k'u te o kɛ tugu. 19Minw tun be jinamoriya kɛ, olu caaman nana n'u ka sɛbɛ ye k'u jɛni jama bɛɛ ɲana. U y'o sɛbɛ nunu sɔngɔ jati, k'a ye ko a be warigwɛ deen waa bi duuru bɔ. 20Matigi ka kuma tun be yiriwa a yɛrɛ ka sebagaya fɛ ten.\nMankanba be wili Efɛzi dugu kɔnɔ\n21O kɛnin kɔ, Pɔli y'a ŋaniya ta ko a be taga Maseduwani ani Akayi mara la, ka sɔrɔ ka segi Zeruzalɛmu. A tun ko n'ale tagara o yɔrɔ nunu na ka ban, ko a ka kan ka se Ɔrɔmu fana. 22A y'a dɛmɛbaga fila ci Maseduwani mara la. Olu tun ye Timote ni Erasiti ye. Nga ale Pɔli tora Azi mara la ka lafila kɛ tugu.\n23O waati yɛrɛ la, mankanba wilila Matigi ka sira koo la. 24Cɛɛ dɔ le tun be yen, a tɔgɔ ko Demetiriyusi, numu tun lo. Efɛzikaw ka joba min tɔgɔ ko Aritemi, ale tun b'o batoso jaa fitinimanw dilan ni warigwɛ ye. Minw tun b'o baara nin na a fɛ, u tun be nafa sɔrɔ kosɔbɛ. 25A ye baaraden nunu lajɛn, ani minw bɛɛ tun b'o baara nin ɲɔgɔn kɛ dugu kɔnɔ, k'a fɔ u ye ko: «N badenw, aw yɛrɛ b'a lɔn ko an ka hɛrɛ be bɔ baara nin le la. 26Nga Pɔli tɔgɔla nin be min fɔra, ani a be min kɛra, aw b'o mɛnna, aw b'o yera fana. A ko adamadenw be fɛɛn minw lalaga n'u bolo ye, k'olu te batofɛn ɲanamanw ye. A jijara fɔɔ ka mɔgɔ caaman kuun yɛlɛma n'o ye. Efɛzi kɔnɔ yan dɔrɔn tɛ! Nga a be ɲini ka Azi mara bɛɛ sɔrɔ! 27O bena kɛ sababu ye k'an ka baara nagasi, a tena dan o dɔrɔn ma, nga a bena kɛ sababu ye fana k'an ka joba Aritemi sanga burun. K'a sɔrɔ Azi mara bɛɛ, ani diɲɛ bɛɛ b'a bato.»\n28Mɔgɔ nunu y'o mɛn dɔrɔn, u dimininba y'a daminɛ ka to ka pɛrɛn ko: «An Efɛzikaw ka Aritemi bɔɲɔgɔnko joba te sɔrɔ!»\n29Mankan nin boɲana fɔɔ ka dugu bɛɛ ɲagami. Mɔgɔw tora ka mankan ci ka girin ka dugu ɲɔgɔnlajɛnyɔrɔba sɛgɛrɛ. U ye Pɔli taamaɲɔgɔn fila dɔ minɛ ka taga n'u ye. O tun ye Gayusi ani Arisitaraki ye. Maseduwanikaw tun lo. 30O la, Pɔli tun b'a fɛ ka taga yɛrɛ di, nga kalandenw y'a bali. 31Hali mara nin mɔgɔbaba minw tun ye Pɔli teriw ye, u ye cii sama a ma ko a kana taga ɲɔgɔnlajɛnyɔrɔba nin na, ko farati b'a la. 32Mɔgɔ ka fɔtaw tun te kelen ye. Mankan boɲana haali! Caman yɛrɛ ma ɲɔgɔnlajɛn nin kuun lɔn. 33Zuwifuw ye Alɛkisandiri tɔgɔ dɔ bila u ɲafɛ janko a ka dɔ fɔ u ye. Alɛkisandiri nana a bolo kɛ, k'u ka je. A y'a daminɛ ko a be kuma jama fɛ, 34mɔgɔw nana a lɔn ko zuwifu lo minkɛ, u ye mankan daminɛ tugu. Bɛɛ tora ka pɛrɛn ko: «An Efɛzikaw ka Aritemi bɔɲɔgɔnko joba te sɔrɔ!» U tora k'o kaan kelen nin fɔ fɔɔ lɛrɛ fila ɲɔgɔn.\n35Cɛɛ min tun be to ka dugu ɲɔgɔnyebaw kunnafoniw sɛbɛn, ale sera ka mɔgɔw mala u jera. A ye kuma ta k'a fɔ ko: «N badenw, an ka joba, min ye Aritemi ye, mɔgɔ jumɛn be yen n'a t'a lɔn ko a juu maranin tɛ an Efɛzikaw fɛ? A jaa min bɔra sankolo la ka ben an fɛ yan, jɔn t'o kala ma Efɛzi? 36Ni bɛɛ b'o lɔn, n'o sɔsɔbaga te yen, aw y'aw dusu suma, an kana koo dɔ kɛ an ma miiri min na. 37Aw ye mɔgɔ nunu minɛ ka na n'u ye yan ka sɔrɔ u ma cɛnni kɛ an ka jobonw si kɔnɔ, u ma kumajugu fɔ an ka joo koo la fana. 38Ni koo dɔ le be Demetiriyusi n'a ka baarakɛɲɔgɔnw ni mɔgɔ dɔ cɛ, kiti tigɛlon be yen, faamaw be yen, u ka kan ka taga u ka koo ɲanabɔ olu le fɛ. 39Ni kuma wɛrɛ le do be aw fɛ n'an ka kan k'o ɲanabɔ, aw be na an ka ɲɔgɔnyeba kɛlon na. 40N'an m'an yɛrɛ minɛ, u bena an jalaki bii koo nin kama, bari, kuun te an ka ɲɔgɔnlajɛn nin na, n'a ɲaa be se ka fɔ mɔgɔ ye.»\n41A y'o kuma fɔ ka ban minkɛ, a ko jama ka jɛnsɛn.


Sad 26 AKKDC08 - «Masaba aw ka Ala be jamana min dira - Bible Search\nSad 25 Sad 27\nDugukolo suman fɔlɔ\n1«Masaba aw ka Ala be jamana min dira aw ma k'a kɛ aw ta ye, n'aw donna k'a minɛ ka sigi a kɔnɔ tuma min na, 2- aw bena sɛnɛ min kɛ, aw ka dɔ bɔ o deen fɔlɔw bɛɛ la k'a don segi kɔnɔ. Masaba aw ka Ala ye yɔrɔ min woloma ka sigi yen, aw ka taga n'a ye o yɔrɔ la. 3Sarakalasebaga min be baara la o waati la, aw ka taga n'a ye ale fɛ k'a fɔ a ye ko: ‹Ne b'a fɔ Masaba aw ka Ala ɲana bii ko ne donna jamana nin kɔnɔ, a tun ye layidu ta an bɛmaw ye ko a bena min d'an ma.›\n4«Sarakalasebaga bena segi nin minɛ aw bolo k'a bila Masaba aw ka Ala ka sarakabɔyɔrɔ ɲafɛ.\n5«O kɔ, aw ben'a fɔ Masaba aw ka Ala ɲakɔrɔ ko: ‹Ne bɛmacɛ tun ye Aramuka ye, a tun be yaala. A tagara Ezipiti ni mɔgɔ damani ye, ka sigi yen. U kɛra siyaba barikaman ye, u tun ka ca. 6Nga Ezipitikaw ye anw tɔɔrɔ, k'an sɛgɛn, ani k'an bila baaragwɛlɛn na. 7Anw kulera k'an kaan bɔ Masaba, an bɛmaw ka Ala ma. Masaba y'an kaan mɛn, k'an ka dɛsɛbagatɔya, n'an ka sɛgɛn n'an ka tɔɔrɔ ye. 8O la, a y'an bɔ Ezipiti n'a bolo barikaman ni sebagayaba ye. A y'an bɔ yen n'a ka siranyakobaw, ni taamasiɲɛw ni kabakow ye. 9A nana n'anw ye yan yɔrɔ la ka nin jamana diman d'an ma, nɔnɔ ni lii ka ca kosɔbɛ yɔrɔ min na. 10Sisan Masaba, a filɛ, n be na ni sɛnɛfɛn deen fɔlɔ minw ye, olu sɔrɔla dugukolo nin na i ye min di ne ma.›\n«I k'u bila Masaba aw ka Ala ɲakɔrɔ, k'i kunbiri gwan a ɲafɛ. 11Masaba aw ka Ala ye fɛnɲuman minw di aw n'aw ka soo ma, i bena nisɔndiya ni Levi kɔmɔgɔw ye, ani lonan minw be aw cɛma, o fɛnɲuman nunu bɛɛ kosɔn.\nSaan sabanan jaka\n12- «N'aw nana tila aw ka sumanw bɛɛ jakaw bɔko la saan sabanan la, n'o ye jakabɔsan ye, aw ka kan k'o di Levi kɔmɔgɔw ni lonanw ma, ani falatɔw, ni firiyamusow, janko u ka dumuni kɛ ka fa aw ka duguw kɔnɔ. 13O kɔ, i k'a fɔ Masaba aw ka Ala ye ko: ‹Ne ye ele Ala niyɔrɔ bɔ n ka soo kɔnɔ k'o di Levi kɔmɔgɔw, ni lonanw, ani falatɔw, ni firiyamusow ma, ka kɛɲɛ n'i ka kuma bɛɛ ye. Ne ma ban u si la, ne ma ɲinɛ u si kɔ fana. 14Ka ne to sanga la, n ma o si dumu, n ma dɔ bɔ u la, ka ne nɔgɔnin to, n ma o foyi di saraka ye suu ma fana. N y'i ka kumakan lamɛn Masaba ne ka Ala, i ye fɛɛn min bɛɛ ɲini ne fɛ, ne y'o bɛɛ kɛ. 15K'i to i ka sigiyɔrɔ la sanfɛ, i ka filɛli kɛ ka hɛrɛ kɛ i ka jama Isirayɛli ye, ka barika don dugukolo nin na i ye min d'an ma ka kɛɲɛ n'i ka layidu ye, i ye min ta an bɛmaw ye, nɔnɔ ni lii ka ca kosɔbɛ jamana diman min kɔnɔ.›\nMasaba ka jama Isirayɛli\n16«Bii, Masaba aw ka Ala b'a ɲini aw fɛ ko aw ka sariya ni landa nunu bato. Aw k'o mara ka ɲa n'aw sɔbɛ ye, n'aw dusu bɛɛ ye.\n17«Aw y'a fɔ bii ko Masaba ye aw ka Ala ye, ani ko aw ben'a ka siraw taama, k'a ka sariyaw n'a ka ɲinitaw n'a ka landaw mara, ani k'aw tulo malɔ a fɛ.\n18- «Masaba y'a fɔ bii ko aw ye a ka jama ye, ka kɛɲɛ n'a ka layidu tanin ye, ani ko aw ka kan k'a ka kuma bɛɛ mara, 19a ye siya minw dan, a bena ɲafɛla di aw ma olu bɛɛ kunna, boɲa ni nɔɔrɔ kɔnɔ, k'aw tɔgɔ bɔ ka tɛmɛ olu kan, ko aw ka kɛ jama saniyanin ye Masaba aw ka Ala ɲakɔrɔ ka kɛɲɛ n'a ka layidu ye.»


Damina 3, Jula NT of Côte d’Ivoire (DYU) | The Bible App\n1Ayiwa, Masa Ala tun ka kongosogo minw bɛɛ dan, sa le tun ka cegu ni o bɛɛ ye. Lon dɔ, sa nana a fɔ muso ye ko: «Yala can lo ko Ala ko, ko aw kana yiritu yiriden si domu wa?» 2Muso ko: «An bɛ se ka yiritu yiridenw domu kɛ. 3Nka yiri min bɛ yiritu cɛmancɛ ra, Ala ko an kana o le den domu, ko hali an kana maga a ra; ko ni o tɛ, an bɛna sa.» 4Sa ko muso ma ko: «Can tɛ, aw tɛna sa. 5Ala ka o fɔ sabu a k’a lɔn ko ni aw ka yiri nin den domu lon o lon, aw ɲaw bɛ yɛlɛ, aw bɛ kɛ i n’a fɔ ale Ala; aw bɛna koɲuman lɔn ka bɔ kojugu ra.»\n6Ayiwa, muso k’a ye ko can ra yiri nin den ka kan ka diya; ni i k’a flɛ a cɛ ka ɲi, a fana bɛ se ka mɔgɔ hakiri yɛlɛ ka i kɛ kolɔnbaga ye. Muso ka dɔ tigɛ k’a domu. A cɛ tun lɔnin bɛ a kɔrɔ; a ka dɔ di ale ma, ale fana k’a domu. 7O k’a domu minkɛ, o ka o yɛrɛ cogoya ye; o k’a ye ko o fari lakolon lo. O ka toroflaburu dɔw sirisiri ɲɔgɔn na, ka o kɛ ka o yɛrɛ datugu.\n8Ayiwa, wuladanin fɛ, cɛ ni muso ka Matigi Ala mankan mɛn, a bɛ yaalayaalara yiritu kɔnɔ. O borira Matigi Ala ɲa ka taga dogo yiritu yiri dɔw cɛ ra.\n9Matigi Ala ka cɛ wele ko: «Adama, i bɛ min?» 10Cɛ ka Ala jaabi ko: «Ne ka i mankan mɛn yiritu ra, ne siranna sabu ne fari lakolon lo; o kosɔn ne dogora.» 11Matigi Ala ko: «Jɔn le k’a fɔ i ye ko i fari lakolon lo? Ne tun ko aw kana yiri min den domu, kɔni i ma o le domu dɛ?» 12Cɛ ko: «I ka muso min bla ne kɔrɔ, ale le ka dɔ di ne ma, ne k’a domu.»\n13Matigi Ala ka muso ɲininka ko: «Mun na ele ka o kɛ?» Muso ko: «Sa le ka ne nɛgɛ, k’a to ne k’a domu.»\n14Matigi Ala k’a fɔ sa ye ko:\n15Ne bɛna juguya le bla ele ni muso cɛ,\n16Ala k’a fɔ muso ye ko:\n17Ala k’a fɔ cɛ ye ko:\n18ŋaniw ni binjugu dɔw bɛna falen dugukolo kan;\n19I bɛna baara kɛ ka wasi le,\n20Ayiwa, Adama k’a muso tɔgɔ la ko Awa, sabu ale le kɛra mɔgɔw bɛɛ bamuso ye#3.20 Heburukan na, Adama kɔrɔ ye ko: mɔgɔ. O le kɛra cɛ tɔgɔ ye. Awa kɔrɔ ye ko: ɲanamanya.. 21Matigi Ala ka bɛgan dɔw gbolow kɛ fani ye, ka o don Adama ni a muso ra.\n22Matigi Ala ko: «Sisan mɔgɔ kɛra i n’a fɔ an dɔ, a bɛ koɲuman ni kojugu lɔn ka bɔ ɲɔgɔn na. An ye a bari a kana ɲanamanya yiriden dɔ tigɛ k’a domu; ni o tɛ, ni a ka o domu a ɲanaman bɛ to wagati bɛɛ.»\n23A kɛra ten, Matigi Ala ka o gbɛn ka bɔ Edɛni jamana yiritu ra, ko o ye taga dugukolo sɛnɛ, Ala ka o dan ni dugukolo min bɔgɔ ye.\n24Ayiwa, Ala ka Adama ni Awa gbɛn o cogo le ra. A ka serubɛn mɛlɛkɛ* dɔw bla Edɛni yiritu donda ra terebɔyanfan na, k’a kɔrɔsi, ani kɛrɛkɛmuru dɔ, min bɛ manamana i ko tasuma, ka yɛlɛmayɛlɛma, janko mɔgɔ si kana sira sɔrɔ ka se ɲanamanya yiri ma.\nExplora Damina 3 per verset